title: Renforsin neulatehdas

text: Renforsin neulatehdas oli vuosina 1847–1863 Tampereella toiminut manufaktuuripaja. Viktor Leopold Renfors perusti vuonna 1847 konepajan Tammerkosken alapäähän paikkaan, jossa koski laskee Ratinan suvantoon. Konepaja laajensi toimintaansa neulojen valmistukseen, ja tehtaan sijaintipaikkana ollutta pientä saarta alettiin kutsua "Neulasaareksi".


title: Renforsin neulatehdas

text: Renforsin neulatehtaan toiminta päättyi konkurssiin 1863. Entisen tehtaan osti 1871 värjärimestari Henrik Liljeroos, joka perusti paikalle villakehruu- ja kutomatehtaan. Paikkaa alettiin kutsua "Kehräsaareksi", ja H. Liljeroos Oy:n kehruutoimintaa jatkui 1980-luvulle saakka. Nykyisin entisissä tehdasrakennuksissa toimii Kehräsaaren liikekeskus.


title: Viktor Nestrašil

text: Viktor Nestrašil (s. 31. joulukuuta 1996 Praha, Tšekki) on tšekkiläinen jääkiekkoilija, joka edustaa SM-liigajoukkue Tapparaa. Hän on pelipaikaltaan keskushyökkääjä, mutta Nestrašil osaa pelata myös laidassa. Hän pelaa lähinnä Tapparan A-nuorissa.


title: Viktor Nestrašil

text: Nestrašil pelasi kaudella 2012–2013 HC Letňanyn B-nuorista, josta hän siirtyi kaudeksi 2013–2014 HC Slavia Prahan B-nuoriin. Kaudella 2014–2015 Nestrašil oli seuran A-nuorten paras pistemies ja maalintekijä tehoilla 19+24=43. Hän oli myös pudotuspeleissä Slavian paras pistemies tehoilla 5+4=9. Nestrašil debytoi kauden aikana myös seuran miesten joukkueessa Tšekin toiseksi korkeimmalla sarjatasolla 1. česká hokejová ligassa, jossa hän pelasi 11 runkosarjaottelua ilman tehopisteitä. Nestrašil pelasi kauden aikana miesten pelejä myös yhden ottelun verran lainalla sarjatasoa alempana 2. česká hokejová ligan KLH Jindřichův Hradecissa.


title: Viktor Nestrašil

text: Kesällä 2016 Nestrašil etsi uutta seuraa mm. USHL-junioriliigasta. Lopulta hän teki 1+1-vuotisen sopimuksen SM-liigajoukkue Tapparan kanssa. Nestrašil vietti kauden 2016–2017 lähinnä seuran A-nuorissa. Hän teki SM-liigadebyyttinsä 10. helmikuuta 2017 vieraissa Oulun Kärppiä vastaan. Nestrašil merkittiin Tapparan nelossentteriksi ja hänen laidoillaan pelasi kaksi muuta liigadebytanttia; Rasmus Smedberg ja Jere-Matias Alanen. Nestrašil sai ottelussa jääaikaa 9.41 minuuttia. Koko kolmikolla avautui paikka joukkueen kokoonpanosta, kun Tapparan pelaajista viisi sai maajoukkuekutsun ja neljä muuta oli toipilaana. Nestrašil pelasi kauden aikana kaksi SM-liigaottelua.


title: Viktor Nestrašil

text: Nestrašil on pelannut kolme nuorten maottelua.


title: Viktor Nestrašil

text: Nestrašilin isoveli Andrej pelaa NHL-joukkue Carolina Hurricanesin organisaatiossa.


title: Tervajärvi (Lempäälä)

text: Tervajärvi on Pirkanmaalla Lempäälässä sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Myllyojan valuma-alueeseen.


title: Tervajärvi (Lempäälä)

text: Järven pinta-ala on 126 hehtaaria ja sen vedenpinnan korkeus on 115,1 metriä meren pinnan yläpuolella. Järvi sijaitsee Lempäälän itärajan tuntumassa metsäalueella Tuljamon ja Kulikankulman itäpuolella. Siinä on yhdeksän saarta, joista suurin on toinen kahdesta Suosaarista, toiseksi suurin on toinen Honkasaarista ja näiden lisäksi on kajusaaret, kalliosaaret ja pieni Säkisaari. Kolmessa saaressa on rakennuksia. Järveen laskee 9 metsä- tai suo-ojaa, jotka ovat yleensä lyhyitä. Pisin tulo-oja on Haapalammin laskuoja Varkaanoja, joka laskee Varkaanojanlahteen. Samaan ojaan yhtyvät pohjoisesta pieni Kangaslammi sekä yhteistä ojaa myöten Kirveysjärvi ja Yräysjärvi. Tervajärven oma laskuoja Tuljamonoja lähtee sen kaakkoispäästä Ketkanlahdesta. Se laskee Tuljamon ja Paattakaisjärven läpi ennen kuin se muuttuu Myllyojan nimiseksi. Järvi on 2,2 kilometriä pitkä, 1,3 kilometriä leveä ja sen rantaviivan pituus on 11,1 kilometriä. Järven leveys ei missään ylitä 800 metriä, vaan pitkät mitat syntyvät järven muodosta, joka muistuttaa L-kirjainta. Järven rannalla on sijainnut maatila, jonka rannan läheisiä peltoja viljellään edelleen. Rannoilla ja kolmessa saaressa on lähes 50 vapaa-ajan asuntoa. Niille johtaa tiet yhdystieltä 3110 tai Lastustenkulmalta lähtevältä tieltä. Ketkanlahdella sijaitsee Tervajärven leirikeskus.


title: Tervajärvi (Lempäälä)

text: Vuoden 1954 peruskartassa järven länsirannassa näkyy merkintä ”Partiol. maja”. Silloin, ja vielä vuoden 1963 kartassakin, Tervajärven maatalossa oli järven ainoat asukkaat. Tilanne oli muuttunut vuoden 1975 kartassa, koska metsäteiden jatkeiden päissä järven lounais-, pohjois- ja itärannoilla oli uusia mökkejä. Jopa saarista kaksi oli mökitettyjä. Mökkiasutuksen muuttuessa myöhemmin taajemmaksi, alettiin rakentamaan myös järven etelärannalle.


title: Yräysjärvi

text: Yräysjärvi on Pirkanmaalla Lempäälässä sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Myllyojan valuma-alueeseen.


title: Yräysjärvi

text: Järven pinta-ala on 17 hehtaaria ja sen vedenpinnan korkeus on 121,9 metriä meren pinnan yläpuolella. Se sijaitsee metsäalueella neljän mäen välissä. Siihen laskee vain yksi pieni suo-oja ja järven laskuoja lähtee sen etelään työntyvästä lahdesta. Laskuoja laskee Kirveysjärven kautta Tervajärveen. Järvi on 850 metriä pitkä, 500 metriä leveä ja sen rantaviivan pituus on 2,7 kilometriä. Ympäristössa ei ole peltomaata tai laajoja soita. Sen rannoille on rakennettu vain vapaa-ajan asuntoja, joita on lähes parikymmentä. Niille johtaa tiet yhdystieltä 3110.


title: Yräysjärvi

text: Vuosien 1954 ja 1963 peruskartoissa järven ympäristö oli erämaata, vaikka Lempäälän ja Kangasalan kirkonkylien välinen maantie ohitti järven tuolloin. Tilanne muuttui äkillisesti, kun tilanne vuoden 1975 kartassa oli aivan toinen.


title: Ilvankajärvi

text: Ilvankajärvi on Pirkanmaalla Lempäälässä sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Myllyojan valuma-alueeseen.


title: Ilvankajärvi

text: Järven pinta-ala on 14 hehtaaria ja sen vedenpinnan korkeus on 96 metriä meren pinnan yläpuolella. Siihen laskee seitsemän lyhyttä metsäojaa, joista osa on suon kuivatusojia. Huomattavin tulo-oja laskee järveen sen kaakkpoispäähän. Se on pienten Kaakkolammin ja Ruokolammin yhteinen laskuoja. Järven oma laskuoja lähteen järven luoteispäästä ja se on kaivettu koneellisesti viivasuoraksi ojaksi, joka yhtyy Myllyojaan 900 metrin päässä. Järvi on 900 metriä pitkä, 300 metriä leveä ja sen rantaviivan pituus on 2,1 kilometriä. Järven ympäristössä on sijainnut kolme maatilaa, joiden peltoja on edelleen olemassa. Rannoilla sijaitsee toistakymmentä vapaa-ajan asuntoa, joille johtaa tiet yhdystieltä 13773.


title: Haulinkallio

text: Haulinkallio on Tampereen Pyynikinharjulla sijaitseva etelään Pyhäjärven suuntaan laskeutuva näköalapaikkana tunnettu kalliojyrkänne. Paikka on saanut nimensä jyrkänteen juurelle vuonna 1859 rakennetun puisen haulitornin ja siihen liittyneen haulitehtaan mukaan. Kallion laella on sijainnut myös haulitehtaan rakennuksia. Haulitehtaan perusti kaupungin notaari H. J. Bergman ja sen omisti vuodesta 1895 alkaen "Tampereen Haulitehdas Osakeyhtiö" jonka olivat perustaneet tamperelaiset kauppiaat Rudolf Winter ja Karl Frans Hjorth. Pyynikin haulitehtaan toiminta päättyi vuonna 1908 kun haulien valmistui siirtyi uudelle Pispalan haulitehtaalle. Pyynikin haulitehtaan haulitorni purettiin heti tuotannon siirron jälkeen mutta muut tehtaan rakennukset säilyivät 1950-luvulle saakka. Nykyisin niistä ei ole jäljellä näkyviä jäännöksiä maastossa.


title: Väärinmaja

text: Väärinmajan kylä sijaitsee Ruovedellä noin 12 kilometriä kunnan keskustaajaman itäpuolella Vilppulaan johtavan seututie 344:n varrella. Se tunnetaan muun muassa vuoden 1918 sisällissodan aikana käydyistä Väärinmajan taisteluista. Väärinmajassa on ajettu myös Suomen MM-rallin erikoiskokeita.


title: Puutarhurin talo

text:
Puutarhurin talo on arkkitehti Konstantin Kiseleffin suunnittelema rakennus Jyväskylän Seminaarinmäellä. Puutarhurin talo on Taavettilan riihen lisäksi ainoita seminaarin alueen purkamiselta säästyneitä vanhoja puutaloja.
Puutarhurin talo rakennettiin seminaarin johtajan leivintuparakennukseksi johtajan asuinrakennuksen, Oppion läheisyyteen. Alun perin rakennuksessa oli leivin- ja pesutupa, sekä toisessa päässä keittiö ja kahden asuinhuoneen kokoinen asunto. Rakennusta laajennettiin vuonna 1910 arkkitehti A.W.Stenforsin piirustusten pohjalta.
Talo toimi pitkään, vuoteen 1975 Jyväskylän yliopiston henkilökunnan asuinrakennuksena. Alun perin Puutarhurin talossa asusti yliopiston taloudenhoitaja ja ensimmäisinä vuosina taloa nimitettiin taloudenhoitajan rakennukseksi vuositarkastuskertomuksissa. Kun seminaarin puutarhanhoidon opetus alkoi vuonna 1899, puutarhurin talo rupesi nimensä mukaisesti asuttamaan pääosin puutarhureita. Viimeinen asukas oli kuitenkin alkuaikojen tapaan taloudenhoitaja, jonka eläköitymisen jälkeen 1975 rakennus toimi parikymmentä vuotta toimistotiloina. 1995 Puutarhurin talo kunnostettiin kokous- ja edustustilaksi.


title: Konstantin Kovanko

text: Konstantin Jevgenjevitš Kovanko (27. huhtikuuta 1873 Pietari – 21. lokakuuta 1918 Helsinki, Suomi) oli venäläinen eversti, joka toimi Viaporin laivastotukikohdan viimeisenä venäläisenä komendanttina sekä huhti–toukokuussa 1918 lyhyen aikaa Neuvosto-Venäjän diplomaattisena edustajana Suomessa.


title: Konstantin Kovanko

text: Kovanko valmistui aliluutnantiksi Moskovan kadettikoulusta vuonna 1891 ja yleni vuoteen 1904 mennessä kapteeniksi. Hän osallistui vuoden 1906 Viaporin kapinan kukistamiseen. Everstiluutnantiksi ja Viaporin 1. tykistörykmentin komentajaksi ylennyt Kovanko nimitettiin lokakuussa 1917 koko Viaporin linnoituksen komendatiksi. Suomen sisällissodan aikana hän johti komissiota, jonka tuli huolehtia linnoituksen luovuttamisesta Suomen punaisille ja tarvikkeiden evakuoimisesta Venäjälle. Saksan Itämeren-divisioonan kanssa tehdyn Hangon sopimuksen nojalla hän määräsi kuitenkin varuskunnan antautumaan ja sen tykkien lukot purettaviksi saksalaisten saapuessa Helsinkiin.


title: Konstantin Kovanko

text: Neuvosto-Venäjän hallitus oli 9. huhtikuuta 1918 nimittänyt diplomaattiseksi edustajakseen Helsinkiin kommodori Aleksandr Ružekin, joka oli kuitenkin jo muutamaa päivää aiemmin jäänyt maihinnousseiden saksalaisten panttivangiksi Hangossa. Niinpä Ivar Smilgan johtama bolševikkien Suomen-aluekomitea nimesi hänen tilalleen eversti Kovankon. Neuvostohallitus hyväksyi nimityksen jälkeenpäin. Kovanko perusti Helsingin Bulevardilla sijainneeseen vanhaan santarmihallituksen taloon Venäjän konsulaatin, joka hoiti Suomessa olleiden venäläisten asioita valkoisessa Suomessa. Suomen senaatilla ei tuolloin ollut diplomaattisuhteita Neuvosto-Venäjään, jonka kanssa se katsoi olevansa sotatilassa Suomen sisällissodan päätyttyäkin, mutta edustuston toiminta sallittiin aluksi, koska se auttoi Venäjän kansalaisten toimittamisessa pois maasta. Kovankon johtama konsulaatti myös julkaisi Suomessa olleille venäläisille suunnattua "Russki vestnik" -lehteä. Suomen senaatti ilmoitti 11. toukokuuta, ettei se aikonut tunnustaa mitään Neuvosto-Venäjän diplomaattista edustusta Suomessa. Suomen viranomaiset vangitsivat Kovankon 23. toukokuuta 1918 ja lakkauttivat konsulaatin. Hänet vapautettiin vanginvaihtosopimuksen nojalla elokuussa 1918. Pian tämän jälkeen hän sairastui ja kuoli Helsingissä saman vuoden lokakuussa. Kuolinsyyksi kerrottiin munuaissairauden aiheuttama verenmyrkytys. Hänet haudattiin Helsingin ortodoksiselle hautausmaalle.


title: Luettelo lentoliskoista

text: Tämä on luettelo lentoliskojen (Pterosauria) lahkon suvuista. Luettelo sisältää hyväksytyt, "nomen dubiumit", "nomen nudumit" ja synonyymit.


title: Joselininniemi

text: Joselininniemi on Tampereen Pyynikinharjulla Pyhäjärven rannassa sijaitseva niemi. Joselininniemessä toimii nykyisin Pyynikin kesäteatteri.


title: Joselininniemi

text: Joselininniemi lienee alkuaan ollut Likosaari-niminen saari. Vuonna 1857 kauppias Robert Magnus Lindholm (1817–1863) vuokrasi niemen Tampereen kaupungilta 50 vuodeksi rakentaakseen sinne huvilansa. Hän nimesi niemen Kaisaniemeksi vaimonsa Katarinan (Kaisa) mukaan. Lindholmin leski myi vuonna 1874 niemen huvilarakennukset ja vuokraoikeuden kauppias Gustaf Oskar Sumeliukselle (1835–1895). Sumelius rakensi aivan niemen kärkeen huvilan, johon kuului myös näkötorni. Alueen vuokrasopimus päättyi 1907, ja huvilarakennus purettiin joskus 1910-luvulla.


title: Joselininniemi

text: Joselininniemi on saanut nykyisen nimensä ravintoloitsija Emanuel Joselinin (1836–1873) mukaan, joka rakensi vuonna 1867 paikalle hotelli-ravintolan Pyynikin tulitikkutehtaan isännöitsijältä, kauppias Knut Oskar Laurénilta (1836–1874) vuokraamalleen maalle. Hän oli pitänyt jo aiemmin vuosina 1864–1866 kesäravintolaa paikalla olleessa Laurénin huvilassa. Uudessa ravintolassa järjestettiin musiikki- ja juhlatilaisuuksia, ja sen lähiympäristössä pidettiin kesäisin soutu- ja uintikilpailuja sekä talvikausina hiihto- ja luistelukilpailuja. Joselinin kuoltua 1873 hänen leskensä Emilia Sofia Joselin (1839–1910) piti ravintolaa vielä yli 20 vuoden ajan. Ravintolan toiminta päättyi 18. joulukuuta 1897 ravintolarakennuksen tuhouduttua tulipalossa.


title: Joselininniemi

text: Liikkeenharjoittaja Johan Vihtori Saloharju (1866–1957) piti vielä kesäisin vuosina 1905–1907 kahvilaa ravintolan palolta säästyneessä soittopaviljongissa. Joselininniemen kärjessä sijaitsi Pyynikin laivalaituri, jossa Laukontorin ja Viikinsaaren väliä liikennöineet laivat poikkesivat. Joselininniemen itäpuolella ollut lahti sai Emanuel Joselinin aikana nimen "Viipurinlahti", ja sitä käytettiin purjeveneiden laituripaikkana.


title: Joselininniemi

text: Näyttelijöiden Yrjö Kostermaan ja Toivo Mäkelän perustama Tampereen Kesäteatteri aloitti toimintansa Joselininniemellä vuonna 1948. Teatterin nimeksi muuttui vuonna 1955 Pyynikin kesäteatteri, kun Tampereen Teatterikerho ry tuli teatterin vetäjäksi. Arkkitehti Reijo Ojasen suunnittelema teatterin 792-paikkainen pyörivä katsomo valmistui 1959, ja se otettiin käyttöön 16. kesäkuuta 1959. Katsomon katos valmistui vuonna 2005.


title: Coaching

text: Coaching on ohjausmuoto, jossa coach tukee ja auttaa asiakasta (coachattava) kirkastamaan ja saavuttamaan henkilökohtaisia tai ammatillisia tavoitteitaan. Coach on läsnä, kuuntelee aktiivisesti ja esittää vahvoja, oivalluttavia kysymyksiä tavoitteenaan auttaa asiakasta laajentamaan näkökulmiaan, tunnistamaan jo olemassa olevia voimavarojaan ja ottamaan näitä käyttöönsä sekä löytämään uusia keinoja tavoitteidensa saavuttamiseen. Coach auttaa asiakasta tulemaan tietoisemmaksi ajattelutavoistaan ja uskomuksistaan sekä kannustaa tätä uudenlaiseen toimintaan. Coachingia voidaan toteuttaa henkilökohtaisesti tai ryhmässä. Coaching voi olla ammattimaista tai sitä voidaan toteuttaa myös esimerkiksi esimies-alaissuhteessa tai vertaisten välisissä suhteissa.


title: Coaching

text: Coaching ohjausmenetelmänä risteää työnohjausta, mentorointia, konsultointia ja psykoterapiaa muodostaen kuitenkin oman erillisen ohjausmuotonsa. Ammattimaisen coachingin perusperiaatteisiin kuuluu tavoitteellisuus ja ratkaisukeskeisyys, ja sen ytimessä on luottamus siihen että asiakas kykenee itse löytämään ratkaisuja ja toimintavaihtoehtoja tavoitteidensa saavuttamiseksi. Coachin tehtävä on auttaa asiakasta tulemaan tietoiseksi näistä ratkaisuista ja rohkaista tätä soveltamaan niitä käytäntöön.


title: Coaching

text: International Coach Federation (ICF) on määritellyt ja listannut yksitoista ydintaitoa, jotka ammattimaisesti toimivan coachin tulee hallita voidakseen menestyksekkäästi auttaa asiakkaita näiden tavoitteiden saavuttamisessa. Nämä ydintaidot toimivat myös ICF:n sertifiointitutkintoon sisältyvän kirjallisen kokeen perustana.


title: Coaching

text: Coaching-menetelmiä voidaan hyödyntää millä tahansa elämänalueella silloin, kun tavoitellaan henkilökohtaista kehittymistä. Ammattimaisesti niitä käytetään kuitenkin melko selkeästi rajattavissa kohteissa, joiden mukaan coachingia on ryhmitelty eri lajeihin tai alueisiin. Tavallisimpia näistä ovat:


title: Coaching

text: Coaching-prosesseja voidaan mallintaa useilla tavoilla. Kenties yleisimmin käytetty coaching-keskustelun malli on GROW, joka etenee seuraavasti:


title: Coaching

text: Ammattimaisesti toimivat coachit ovat sitoutuneet noudattamaan työssään eettisiä standardeja ja ohjeistoja, joita ovat määritelleet mm. International Coach Federation ICF, Suomen coaching-yhdistys ja European Mentoring and Coaching Council EMCC.


title: Coaching

text: Coachingin ja mentoroinnin eettinen toimikunta on Suomen Coaching-yhdistyksen, ICF Finland ry:n ja EMCC Finland ry:n yhteinen coachingin ja mentoroinnin eettisiä periaatteita edistävä ja valvova itsenäinen toimielin, joka on perustettu vuonna 2013.Toimikunnan tarkoituksena on edistää ja valvoa coachingin ja mentoroinnin eettisyyttä ja ammattimaista toimintaa, ylläpitää keskustelua sekä tarvittaessa ratkaista coaching- ja mentorointitoimintaan liittyviä ristiriitatilanteita. Toimikunnassa on kolme jäsentä joista kukin edustaa omaa yhdistystään.


title: Coaching

text: Suomen Coaching-yhdistys SCY, jonka tehtävänä on saattaa coaching-ammattilaisia yhteen, kehittää heidän osaamistaan järjestämällä koulutusta sekä tehdä coachingia tunnetuksi Suomessa.


title: Coaching

text: ICF Finland ry on International Coach Federationin paikallisjaosto ja Suomessa toimivien ammatticoachien yhteisö.


title: Coaching

text: Suomen Elämäntaidon Valmentajat ry


title: Beckerin talo

text: Beckerin talo on rakennus Seminaarinrinteessä Jyväskylässä. Sen on suunnitellut itseoppinut jyväskyläläinen rakennusmestari M. F. Forselius apteekkari Frans Kiljanderille. Talo on saanut nimensä siinä asuneen yleisen sairaalan ylilääkäri Aarne Arthur Beckerin mukaan. Hän asui talossa perheineen vuodesta 1920 kuolemaansa saakka vuonna 1941.


title: Beckerin talo

text: Talo sijaitsee Seminaarinrinteessä, joka on alue Jyväskylän yliopistokampuksen Seminaarinmäen välittömässä läheisyydessä. Pihapiirissä on suojeltu päärakennus, jonka pinta-ala on 229 m ja tilavuus 1 007 m sekä piharakennus, jonka kokonaisala on 249 m ja tilavuus 783 m. Molemmat rakennukset ovat vuodelta 1903.


title: Beckerin talo

text: Talossa toimii Jyväskylän Taiteilijaseuran galleria ja taidelainaamo. Piharakennuksessa sijaitsevat Keski-Suomen Popjazzopiston opetustilat ja Teatterikoneen toimisto ja harjoitustila.


title: Beckerin talo

text: Beckerin talo, Kirjailijatalo ja Juomatehdas kuuluvat Seminaarinrinteen Taidekortteliin.


title: Luettelo lentopallon olympiamitalisteista

text: Lentopallo on ollut olympialaisten kisaohjelmassa vuoden 1964 kesäolympialaisista lähtien. Menestynein maa olympialaisten lentopallossa on Neuvostoliitto.


title: Lavenderin metroasema

text: Lavender on Singaporen Mass Rapid Transit -metrojärjestelmän asema Kallangissa Singaporen keskisellä suuralueella. Se avattiin 4. marraskuuta 1989. Asemaa käyttävät East West Linen junat.


title: Evocatio

text: Evocatio (lat. esiin kutsuminen) oli roomalaisten tapa huutaa vihollistensa jumalia apuun taistelussa näitä vastaan. Evocation vuoksi Roomaan rakennettiin useita vieraiden jumalien temppeleitä.


title: GeForce 10 -sarja

text: GeForce 10 -sarja on Nvidian kehittämä GeForce-näytönohjainsarja. Sarjan näytönohjaimet pohjautuvat uuteen Pascal-arkkitehtuuriin, joka on nimetty matemaatikko Blaise Pascalin mukaan. Ensimmäinen GeForce 10 -sarjan näytönohjain, GeForce Gtx 1080, julkaistiin toukokuussa 2016.Sarjan uusin malli GeForce GTX 1080 Ti julkaistiin maaliskuussa 2017. Näytönohjaimessa on aiemmin julkaistun Titan X:n tavoin Pascal-arkkitehtuuriin perustuva GP102-grafiikkapiiri, josta on on kytketty kaksi SM-yksikköä pois käytöstä. GTX 1080 Ti:n GP102-grafiikkapiirissä on käytössä 88 ROP eli Render Output -yksikköä, kun Titan X:ssä niitä on täydet 96 kappaletta. Eroavaisuuksia on myös muistikonfiguraatiosta, jäähdytysratkaisussa ja virransyötöstä, minkä ansiosta GTX 1080 Ti:n ylikellotus mahdollisuudet ovat paremmat Titan X:än nähden.


title: Rasmus Smedberg

text: Rasmus Matias Smedberg (s. 22. marraskuuta 1996 Rauma) on suomalainen jääkiekkoilija, joka edustaa Mestis-joukkue Rovaniemen Kiekkoa. Hän on pelipaikaltaan vasen laitahyökkääjä. Smedberg pelaa lähinnä seuran A-nuorissa, joiden kapteenina hän toimii.


title: Rasmus Smedberg

text: Smedberg on Rauman Lukon kasvatti. Hän ylsi kaudella 2010–2011 seuran C-nuorten sisäisen syöttöpörssin voittoon sekä SM-karsinnoissa että SM-sarjan runkosarjassa. Kaudella 2011–2012 Smedberg oli C-nuorten SM-karsinnoissa Lukon paras maalintekijä 12 osumallaan. SM-sarjan pudotuspeleissä hän sijoittui kymmenellä osumallaan koko sarjan maalipörssissä toiseksi edellään vain joukkuetoveri Aleksi Saarela. Pistepörssissä Smedberg sijoittui kolmanneksi 16 tehopisteellään. Hän voitti kauden päätteeksi C-nuorten SM-pronssia. Kaudella 2012–2013 Smedberg nousi Lukon B-nuorten varakapteeniksi. Hän jakoi 26 osumallaan B-nuorten SM-sarjan maalipörssin kahdeksannen sijan Tapparan Alex Olkinuoran ja Kärppien Sami Pekkalan kanssa. Smedberg vahvisti pudotuspeleissä myös Lukon B2-nuoria, jossa hän voitti kauden päätteeksi B2-nuorten SM-hopeaa.


title: Rasmus Smedberg

text: Kaudella 2014–2015 Smedberg oli 17 osumallaan Lukon A-nuorten toiseksi paras maalintekijä Juho Jokiharjun jälkeen. Koska seura oli nimennyt hänet ns. nuorten pelaajien listalle, Smedberg siirtyi jo siirtorajan umpeuduttua helmikuussa 2015 loppukaudeksi lainalle Mestis-joukkue KeuPa HT:hen. Hän pelasi siellä viisi runkosarja- ja kaksi playoff-ottelua ilman tehopisteitä. Kaudella 2015–2016 Smedberg nousi Lukon A-nuorten kapteeniksi. Hän oli joukkueen kolmanneksi paras pistemies tehoilla 16+17=33. Smedberg pelasi kauden aikana KeuPassa kolme ottelua ilman tehopisteitä.


title: Rasmus Smedberg

text: Smedberg siirtyi kaudeksi 2016–2017 Tapparan A-nuoriin. Hänet nimettiin joukkueen kapteeniksi. Smedberg oli tehoilla 14+21=35 Tapparan paras syöttäjä Jere-Matias Alasen kanssa sekä toiseksi paras pistemies hänen jälkeensä. Smedberg debytoi myös seuran SM-liigajoukkueessa 10. helmikuuta 2017 vieraissa Oulun Kärppiä vastaan. Hänet merkittiin Tapparan nelosketjuun kahden muun liigadebytantin; Viktor Nestrašilin ja Jere-Matias Alasen kanssa. Smedberg sai ottelussa jääaikaa 9.28 minuuttia. Koko kolmikolla avautui paikka joukkueen kokoonpanosta, kun Tapparan pelaajista viisi sai maajoukkuekutsun ja neljä muuta oli toipilaana. Liigauransa avausmaalin Smedberg teki neljännessä ottelussaan, runkosarjan päätöskierroksella 13. maaliskuuta 2017 Saimaan Palloa vastaan. Smedberg pelasi kauden aikana SM-liigassa neljä runkosarjaottelua. Hän pelasi miesten pelejä myös kolme ottelua lainalla Mestis-joukkue Lempäälän Kisassa.


title: Rasmus Smedberg

text: Kaudeksi 2017–2018 Smedberg palasi yli-ikäisenä Lukon A-nuoriin ja hänet nimettiin joukkueen kapteeniksi. Smedberg oli Lukon paras pistemies ja syöttäjä tehoilla 17+27=44. Hän nousi kauden aikana myös seuran SM-liigajoukkueeseen, jossa Smedberg pelasi kuusi runkosarjaottelua ilman tehopisteitä. Kaudeksi 2018–2019 hän siirtyi vuoden mittaisella sopimuksella Mestis-joukkue Rovaniemen Kiekkoon.


title: Rasmus Smedberg

text: Smedberg nimettiin Suomen alle 18-vuotiaiden MM-leiriryhmään vuoden 2014 turnaukseen, mutta hän putosi kuitenkin lopullisesta kisajoukkueesta. Yhteensä Smedberg on pelannut 12 poikien maottelua.


title: Rasmus Smedberg

text: Smedberg valmistui ylioppilaaksi Rauman Lyseon lukiosta syksyllä 2016.


title: Mestareiden kisa 1998

text: Mestareiden kisa 1998 oli järjestyksessään 11. Mestareiden kilpailu. Kilpailu käytiin 6. joulukuuta Gran Canarialla Espanjassa. Tapahtuma järjestettiin seitsemännen kerran peräkkäin Gran Canarialla. Kilpailun voitti brittiläinen Colin McRae.


title: Pyynikin tulitikkutehdas

text: Pyynikin tulitikkutehdas toimi Tampereella Pyynikillä Pyhäjärven rannassa nykyisen Pyynikin uimarannan kohdalla vuodesta 1856 aina vuoteen 1908 saakka.


title: Pyynikin tulitikkutehdas

text: Tehtaan perusti 1856 kauppias Akseli Selim Laurén ja se oli Tampereen toinen tulitikkutehdas. Kaupungin ensimmäisen tulitikkutehtaan oli perustanut 1852 kauppias Henrik Eliander (1815–1892) Näsijärven rannalla sijainneen savipiipputehtaansa yhteyteen. Pyynikin tehtaan vuosituotanto nousi nopeasti kolmeen miljoonaan rasiaan ja työntekijöitä oli enimmillään nelisenkymmentä suurimman osan ollessa lapsia. Tulitikkujen valmistuksessa käytetty fosfori aiheutti työntekijöille erilaisia luusairauksia sekä kasvoihin ylä- tai alaleuan kuolioita. Myrkyllisen valkoisen fosforin käyttö tulitikuissa kiellettiin Suomessa 1872. Tulitikkuaskien valmistusta tehtiin myös käsityönä työläisten kodeissa koska askien valmistukseen ei ollut vielä kehitetty koneita.


title: Pyynikin tulitikkutehdas

text: Akseli Selim Laurénin kuoltua tehdasta johti hänen veljensä Knut Oskar Laurén (1836–1874). Tehdas paloi 1865 mutta se rakennettiin uudelleen. Knut Oskar Laurénin kuoltua tehtaan omistajaksi tuli "Tammerfors Tändsticksfabrik Ab" osakeyhtiö jonka osakkaina olivat Frans Wilhelm von Frenckell (1821–1878), Waldemar von Frenckell (1853–1936) ja Carl Zuhr (1823–1876). Pyynikin tehtaan teknilliseksi johtajaksi tuli ruotsalainen Walfrid Hultberg.


title: Pyynikin tulitikkutehdas

text: 1870-luvulla Pyynikin tehtaalla alettiin käyttää tulitikuissa punaista fosforia ja samalla tulitikut kyllästettiin parafiinilla. Tehtaan tikut saivat mainetta sekä Suomessa että ulkomailla ja niitä palkittiin useissa teollisuusnäyttelyissä 1870- ja 1880-luvuilla. Tehtaan tuotannon arvo kasvoi vuosina 1885–1900 nelinkertaiseksi niin että se oli 232 000 markkaa vuonna 1900 ja vuotuinen valmistusmäärä nousi 30 miljoonaan tulitikkulaatikkoon vuonna 1903. Vuonna 1905 tehtaalla oli 84 työntekijää. Tehtaalla sattui usein tulipaloja ja sitä jouduttiin jälleenrakentamaan usein kovallakin kiireellä. Tehdasrakennuksiin kuului 1900-luvun alussa kolmikerroksinen varsinainen tehdasrakennus, Pyhäjärven rannassa sijainnut räjähdeainevarasto, Jalkasaaren ja rannan välisellä niemekkeellä sijainnut tehtaan työväen asuinrakennus sekä tehtaan isännöitsijän asuinrakennus kupolikattoineen.


title: Pyynikin tulitikkutehdas

text: Pyynikin tulitikkutehtaan toiminta päättyi vuonna 1908 ja tehtaan rakennukset purettiin vuonna 1910. Tehdasrakennusten betoniperustuksia on vielä osittain säilynyt. Myöhemmin Tampereen Särkänniemessä toimi vuonna 1926 perustettu aina vuoteen 1975 saakka.


title: Jere-Matias Alanen

text: Jere-Matias Alanen (s. 27. huhtikuuta 1996 Tampere) on suomalainen jääkiekkoilija, joka pelaa Mestis-joukkue Iisalmen Peli-Karhuissa. Hän on pelipaikaltaan oikea laitahyökkääjä, mutta Alanen osaa pelata myös keskellä.


title: Jere-Matias Alanen

text: Alanen aloitti jääkiekkoilun Lempäälän Kisassa. Hän siirtyi juniorina sittemmin Tapparaan, jossa Alanen voitti kauden 2011–2012 päätteeksi C-nuorten SM-hopeaa. Kaudella 2014–2015 hän piipahti Tapparan A-nuorten ohella kahden ottelun lainalla LeKin A-nuorten Suomi-sarjajoukkueessa.


title: Jere-Matias Alanen

text: Kaudella 2016–2017 Alanen nousi Tapparan A-nuorten varakapteeniksi. Hän oli joukkueen paras pistemies tehoilla 15+21=36. Alanen jakoi myös Tapparan sisäisen tehotilaston voiton Alex Olkinuoran kanssa lukemalla +13. Hän debytoi kauden aikana myös seuran SM-liigajoukkueessa 10. helmikuuta 2017 vieraissa Oulun Kärppiä vastaan. Alanen merkittiin Tapparan nelosketjuun kahden muun liigadebytantin; Viktor Nestrašilin ja Rasmus Smedbergin kanssa. Hän sai ottelussa jääaikaa 9.51 minuuttia. Alanen myös voitti yhdeksästä aloituksestaan 77,8%. Koko kolmikolla avautui paikka joukkueen kokoonpanosta, kun Tapparan pelaajista viisi sai maajoukkuekutsun ja neljä muuta oli toipilaana. Alanen pelasi kauden aikana kolme SM-liigaottelua ilman tehopisteitä.


title: Jere-Matias Alanen

text: Alanen jatkaa Tapparassa kaudella 2017–2018 vuoden mittaisella SM-liigasopimuksella. Hän aloitti kautensa lainalla lähtöseuransa Lempäälän Kisan Mestis-joukkueessa. Alanen pelasi Tapparassa kauden ensimmäisen sarjaottelunsa Mestarien liigassa 4. lokakuuta 2017 slovakialaista HC Banská Bystricaa vastaan, jolloin hän teki myös ensimmäisen maalinsa miesten pääsarjatasolla. Alanen sai Tapparan 3-0-voittoon päättyneessä ottelussa myös syöttöpisteen Jan-Mikael Järvisen tekemään voittomaaliin. Hän pelasi Tapparassa kaksi runkosarja- ja CHL-ottelua. Suurimman osan kaudestaan Alanen pelasi kuitenkin LeKissä, jossa tulokaskausi toi 31 runkosarjaottelussa tehot 16+15=31, viidessä playoff-ottelussa yhden syöttöpisteen ja kolmessa Suomen Cupin ottelussa tehot 1+3=4. Hän oli runkosarjassa joukkueen paras maalintekijä ja toiseksi paras pistemies Antti Kangasniemen jälkeen.


title: Jere-Matias Alanen

text: Kaudeksi 2018–2019 Alanen siirtyi vuoden mittaisella sopimuksella Mestis-joukkue Iisalmen Peli-Karhuihin.


title: Jere-Matias Alanen

text: Alanen on harrastanut Lempäälän Kisassa myös maastojuoksua.


title: Ateenan raitiotieliikenne

text: Ateenan raitioliikenne () on yksi Ateenan metropolialueen julkisen liikenteen muodoista. Nykyisin raitiolinjoja on kolme ja ne kulkevat Ateenan keskustasta eteläisiin esikaupunkeihin.


title: Ateenan raitiotieliikenne

text: Raitiotieliikenne alkoi Ateenassa ensimmäisen kerran vuonna 1882, jolloin hevosraitiotiet aloittivat toimintansa. Raitiotiellä kyettiin yhdistämään Ateenan keskusta ympäröiviin asuinalueisiin, joihin kuuluivat muun muassa Ampelókipoi, Kolokynthoú sekä Patísia. Lisäksi Omónoia-aukio liitettiin linjastolla Gkázin, Kerameikóksen sekä Sýntagman asuinalueisiin. Ateenan sähköraitiotie aloitti toimintansa vuonna 1908 ja tällä korvattiin kaupungin hevosraitiotie.


title: Ateenan raitiotieliikenne

text: Toisessa maailmansodassa Kreikan miehitys jätti jälkensä raitiotieverkkoon, sillä raitiolinjoja lakkautettiin. Määrätietoinen raitiotieverkoston alasajo alkoi kuitenkin 1950-luvun alussa, jolloin linjoja päätettiin hävittää. Viimeinenkin raitiotielinja hävitettiin vuoden 1977 keväällä.


title: Ateenan raitiotieliikenne

text: Ateenan uusi raitiotie aloitti toimintansa vuonna 2004 ennen Ateenan olympialaisia. Raitiotien laajentamista Pireukseen on suunniteltu.


title: Roope Mäkitalo

text: Roope Mäkitalo (s. 22. syyskuuta 1998 Lahti) on suomalainen jääkiekkoilija, joka edustaa SM-liigajoukkue Pelicansia. Hän pelannee lähinnä lainalla Mestis-joukkue Heinolan Peliitoissa. Mäkitalo on pelipaikaltaan keskushyökkääjä.


title: Roope Mäkitalo

text: Mäkitalo on Pelicansin oma kasvatti. Hän oli kaudella 2013–2014 C-nuorten SM-karsinnoissa joukkueensa paras maalintekijä 13 osumallaan. Kaudella 2015–2016 Mäkitalo oli Pelicansin B-nuorten paras pistemies, maalintekijä ja syöttäjä tehoilla 17+25=42.


title: Roope Mäkitalo

text: Kaudella 2016–2017 Mäkitalo debytoi Pelicansin SM-liigajoukkueessa, jossa hän pelasi yhden runkosarjaottelun. Mäkitalo teki liigadebyyttinsä 10. helmikuuta 2017 vieraissa Vaasan Sportia vastaan. Hän sai ottelussa jääaikaa 7.44 minuuttia. Mäkitalo pelasi kauden aikana myös 12 runkosarja- ja yhden playoff-ottelun lainalla Mestis-joukkue Heinolan Peliitoissa tehopistein 1+1=2. Suurimman osan kaudestaan hän pelasi kuitenkin Pelicansin A-nuorissa, joiden kolmanneksi paras pistemies Mäkitalo oli tehoilla 16+22=38.


title: Roope Mäkitalo

text: Toukokuussa 2017 Mäkitalo teki juniorisopimuksen Pelicansin SM-liigajoukkueen kanssa. Hän pelasi kauden 2017–2018 suurimmaksi osaksi lainalla Peliitoissa. Mäkitalo oli tehoilla 15+19=34 joukkueen toiseksi paras maalintekijä Samuel Salosen jälkeen ja neljänneksi paras pistemies Tatu Vihavaisen kanssa. Mäkitalo pelasi kauden aikana Pelicansissa kaksi SM-liigaottelua. Tammikuussa 2018 hän teki seuran kanssa vuoden mittaisen jatkosopimuksen.


title: Roope Mäkitalo

text: Elokuussa Pelicans lainasi Mäkitalon Peliittojen Mestis-joukkueeseen.


title: Roope Mäkitalo

text: Mäkitalon isä Kari pelasi omalla urallaan 82 SM-liigaottelua Kiekkoreippaassa ja hän toimii nykyään II-divisioonajoukkue HC Giantsin toimitusjohtajana. Roopen isosisko Mikaela Mäkitalo toimii joukkueen joukkueenjohtajana. Heidän setänsä Jarmo Mäkitalo pelasi urallaan yli 400 ottelua Ruotsin Elitserienissä, 100 ottelua SM-liigassa sekä kahdet olympiakisat. Jarmon poika ja Roopen serkku, ruotsalainen Tom Mäkitalo pelaa Hockeyettan-joukkue Mörrums GoIS IK:ssa.


title: OnePlus 3T

text: OnePlus 3T on kiinalaisen OnePlusin valmistama älypuhelin, joka on OnePlus 3:n seuraaja. Se julkaistiin marraskuussa 2016 ja tuli myyntiin joulukuussa 2016. OnePlus 3T sai arvostelijoilta hyvän vastaanoton. Sitä kehuttiin erityisesti hyvästä hinta-laatusuhteesta.


title: OnePlus 3T

text: OnePlus 3T:ssä on 5,5 tuuman näyttö, jonka tarkkuus on 1 920 × 1 080 pikseliä. Siinä on Qualcomm Snapdragon 821 -järjestelmäpiiri, kuusi gigatavua keskusmuistia ja 3 400 milliampeeritunnin akku. Puhelin on saatavilla tummanharmaana ja valkoisena 64 gigatavun massamuistilla. Tummanharmaasta versiosta on tarjolla myös 128 gigatavun massamuistilla varustettu versio. OnePlus 3T muistuttaa ulkoisesti pitkälti edeltäjäänsä OnePlus 3:a. Siinä on edeltäjäänsä parempi etukamera, tehokkaampi prosessori, suurempi akun kapasiteetti ja parempi takakameran linssisuojus.


title: OnePlus 3T

text: OnePlusissa oli vaikeuksia saada riittävästi OnePlus 3:ssa käytettyjä AMOLED-näyttöjä, joten sen huhuttiin 11. lokakuuta 2016 julkaisevan julkaisevan LCD-näytöllä ja tehokkaammalla prosessorilla varustetun puhelimen. Evan Blass vihjasi 27. lokakuuta OnePlus 3:n seuraajan olevan OnePlus 3T -niminen 80 dollaria edeltäjäänsä kalliimpi malli, mikä olisi tarkoittanut 479 dollarin hintaa. Myöhemmin samana päivänä Sina Weibossa julkaistun päivityksen mukaan OnePlus 3T:ssä olisi Sonyn Exmor RS IMX398 -sensori, Snapdragon 821 -järjestelmäpiiri ja kuusi gigatavua käyttömuistia. OnePlus 3T:n julkaisua edeltävänä päivänä siinä huhuttiin olevan myös 3 300 milliampeeritunnin akku, takakameran aukkosuhde f/1,7 ja Android 7.0:aan pohjautuva käyttöjärjestelmä.


title: OnePlus 3T

text: OnePlus julkaisi aiemmat lippulaivamallinsa noin vuoden välein. OnePlus 3T julkaistiin 15. marraskuuta 2016, hieman yli viisi kuukautta OnePlus 3:n julkaisun jälkeen. Sen tekniset tiedot julkaistiin OnePlusin verkkosivuilla hieman ennen virallista julkaisua. OnePlus 3T:n julkaisun myötä OnePlus 3:n myynti loppui.


title: OnePlus 3T

text: OnePlus 3T:ssä ei ole muistikorttipaikkaa. Se painaa 158 grammaa. Siinä on paikka kahdelle nano-SIM-kortille puhelimen oikeassa ylälaidassa.


title: OnePlus 3T

text: OnePlus 3T muistuttaa muotoilultaan hyvin pitkälti OnePlus 3:a. Sen runko on materiaaliltaan kokonaan mattapintaiseksi puhallettua alumiinia. Puhelin on muotoilultaan pelkistetty. Takakuori on keskeltä tasainen ja reunoja kohti kaartuva. Takakuoressa on ylä- ja alalaidassa mustat antenniraidat. Puhelimen kulmat on pyöristetty. OnePlus 3T on 152,7 millimetriä korkea, 74,7 millimetriä leveä ja 7,35 millimetriä paksu. Puhelimen etupuoli on mallista riippuen valkoinen tai musta. Metallisen takakuoren värivaihtoehdot ovat harmaa ”Gunmetal” ja kullanhohtoinen ”Soft Gold”. ”Gunmetal” on hieman OnePlus 3:n ”Graphite”-väriä tummempi.


title: OnePlus 3T

text: Puhelimessa on näytön alapuolella kapasitiivinen kotinäppäin, johon on integroitu sormenjälkitunnistin. Sen ympärillä on kapasitiiviset navigointipainikkeet, jotka voi vaihtaa käyttöjärjestelmän omiin ohjelmallisiin näytön alalaidassa näkyviin painikkeisiin. Kapasitiivisten navigointipainikkeiden (paluu ja moniajo) paikkaa voi vaihtaa keskenään ja niihin voi asettaa lisätoimintoja pitkälle painallukselle ja kaksoisnapautukselle.


title: OnePlus 3T

text: Puhelimen oikeassa laidan yläosassa on virtapainike. Vasemmassa laidassa on äänenvoimakkuuspainike ja sen yläpuolella kolmiportainen ”Alert Slider” -niminen ilmoitusvalitsin. Alert Sliderin avulla puhelimen ääniasetuksia voi muuttaa nopeasti. OnePlus 3T:n alalaidassa 3,5 millimetrin kuulokeliitäntä, lataamiseen käytettävä USB Type-C -liitäntä ja mikrofonin sekä kaiuttimen aukot. Puhelimen ylälaita on umpinainen.


title: OnePlus 3T

text: OnePlus 3T:ssä on 3 400 milliampeeritunnin litiumioniakku, joka tukee OnePlusin omaa Dash-pikalatausta. Dash-pikalataus toimii vain OnePlusin omalla 20 watin laturilla, jonka sähkövirta on neljä ampeeria ja jännite viisi volttia. Dash-pikalatauksella akku latautuu puolessa tunnissa nollasta prosentista 60 prosenttiin. Akun lataaminen täyteen kestää Dash-pikalatauksella tunnin ja 15 minuuttia. Puhelimen eniten lämpöä tuottavat komponentit on sijoitettu laturin puoleiseen päähän, joten puhelin ei juurikaan lämpene ladattaessa. OnePlus 3 ei tue langatonta latausta.


title: OnePlus 3T

text: OnePlus 3T:ssa on neljällä Kryo-ytimellä (2 × 2,35 GHz & 2 × 1,6 GHz) varustettu Snapdragon 821 -järjestelmäpiiri, joka oli puhelimen julkaisuhetkellä tehokkain saatavilla oleva vaihtoehto. Snapdragon 821:n FinFET-tekniikalla tehtävä tuotantoprosessi on 14 nanometriä. Puhelimen grafiikkapiiri on Adreno 530, jonka kellotaajuus on 653 megahertsiä. OnePlus 3 sai puhelinten suorituskykyä mittaavassa AnTuTu-testissä vuonna 2016 keskimäärin 163 013 pistettä. Tuloksellaan se oli vuonna 2016 testatuista laitteista pisteiden keskiarvon mukaan kolmanneksi paras.


title: OnePlus 3T

text: OnePlus 3T on saatavilla 64 ja 128 gigatavun massamuistilla, joka on UFS 2.0 -tyyppiä. 128 gigatavun muistilla varustettu vaihtoehto on saatavilla vain ”Gunmetal”-värisenä. Käyttäjällä on 128 gigatavun massamuistista käytettävissään 113 gigatavua. Puhelimessa on kuusi gigatavua LPDDR4-muististandardilla varustettua keskusmuistia.


title: OnePlus 3T

text: OnePlus 3T:ssä on Samsungin valmistama Optic AMOLED -näyttö, joita pidetään yleisesti huipputason näyttönä. 5,5 tuuman näyttö kattaa 73,1 prosenttia puhelimen ulkomitoista, mikä oli julkaisuhetkellä hyvää keskiluokkaa. Puhelimen näytön tarkkuus on 1 920 × 1 080 pikseliä. Näytön pikselitiheys on 401 pikseliä tuumaa kohden. Näyttö on kestävää Corning Gorilla Glass 4 -lasia. Sen kirkkaus on 538 kandelaa per neliömetri.


title: OnePlus 3T

text: OnePlus 3T:n takakameran resoluutio on 16,1 megapikseliä ja aukkosuhde f/2.0. Se käyttää Sonyn Exmor RS IMX298 -sensoria, jossa on 1,12 mikrometrin kokoiset pikselit. Takakamerassa on optinen ja elektroninen kuvanvakain sekä yksi LED-salamavalo. Takakamera tukee Raw-kuvausta ja vaihetunnistukseen perustuvaa automaattitarkennusta. Takakameralla voi kuvata videoita korkeintaan 4K-tarkkuudella kuvataajuudella 30. Takakameran 4K-tarkkuudella bittivirta on 51–56 megabittiä sekunnissa ja äänenlaatu 96 kilobittiä sekunnissa. Takakameran linssisuojus on safiirikristallia.


title: OnePlus 3T

text: OnePlus 3T:n etukameran resoluutio on 15,9 megapikseliä ja aukkosuhde f/2.0. Se käyttää Samsungin 3P8SP -sensoria, jossa on 1,0 mikrometrin kokoiset pikselit. Etukamerassa on automaattitarkennus ja hymyntunnistus, joka ottaa automaattisesti kuvan tunnistaessaan hymyilevät kasvot. Etukamera tukee videokuvausta 1080p-tarkkuudella.


title: OnePlus 3T

text: OnePlus 3T:n kamerasovellus on käyttöliittymältään ja ominaisuuksiltaan melko yksinkertainen. Manuaalitilassa käyttäjä voi säätää ISO-arvoa väliltä 100–32 00, valotusaikaa (korkeintaan 1/17 sekuntia), valkotasapainoa ja tarkennusta. Kuvaustiloja ovat kuvan dynamiikkaa parantava HDR ja kuvan kohinaa vähentävä sekä yksityiskohtien määrää lisäävä HQ.


title: OnePlus 3T

text: Julkaisuhetkellä OnePlus 3T:n käyttöjärjestelmä oli Android 6.0.1:een pohjautuva OxygenOS 3.5, jossa on vain pieniä muutoksia puhtaaseen Androidiin. OxygenOS antaa käyttäjälle normaalia Androidia laajemmat oikeudet puhelimen toimintoihin. Se sisältää melko vähän valmistajan omia valmiiksi asennettuja sovelluksia.


title: OnePlus 3T

text: OnePlus lupasi OnePlus 3:lle ja OnePlus 3T:lle käyttöjärjestelmäpäivityksen Android 7.0:aan vuonna 2016. OnePlus 3T:lle julkaistiin yksi Android 7.0:n betaversio 31. joulukuuta 2016. Myöhemmin samana päivänä OnePlus 3T:lle alettiin jaella Android 7.0:aan pohjautavaa OxygenOS 4.0 -käyttöjärjestelmää. Vuoden 2016 puolella päivityksen sai vain muutama prosentti käyttäjistä. Päivitys tuli laajempaan jakeluun muutama päivä jakelun aloittamisen jälkeen. OnePlus 3T:lle alettiin jaella Android 7.1.1:een pohjautuvaan OxygenOS 4.1 - käyttöjärjestelmää 20. maaliskuuta 2017. OnePlus ilmoitti 23. maaliskuuta OnePlus 3T:n saavan seuraavien päivitysten myötä tuen Google Assistant -virtuaaliavustajalle.


title: OnePlus 3T

text: OnePlus 3T:stä on julkaistu eri alueille kolme mallia, joissa on eri käyttöverkot.


title: OnePlus 3T

text: OnePlus 3T:n Gunmetal-värivaihdon myynti alkoi Euroopassa 28. marraskuuta 2016, joten se ehti vuoden 2016 joulumarkkinoille. Suomessa OnePlus 3T:tä yksinoikeudella myyvä Elisa myi rajoitetun erän OnePlus 3T:tä jo 22. joulukuuta Helsingin Aleksanterinkadun myymälässään. Julkaisun aikaan 64 gigatavun mallin suositushinta oli 439 euroa ja 128 gigatavun mallin 479 euroa. Puhelinta myydään Suomessa OnePlusin ja Elisan verkkokaupoissa sekä Elisan myymälöissä. Marraskuun 2016 lopussa myyntiin tullut OnePlus 3T oli marraskuussa Elisan yhdeksänneksi myydyin puhelin henkilöasiakkaille. Joulukuussa 2016 OnePlus 3T nousi Elisan myydyimmäksi puhelimeksi henkilöasiakkaille. OnePlus 3T:n myyntipakkaus sisältää puhelimen lisäksi punaisen USB Type-C -kaapelin, Dash Charger -pikalaturin, SIM-korttipaikan avaustyökalun, alennuskoodin OnePlusin lisätarvikekauppaan, pika-aloitusoppaan, turvallisuusohjeet ja Never Settle -tarran.


title: OnePlus 3T

text: OnePlusin yhdessä Colette-muotimyymälän kanssa toteuttamat pop up -myymälät olivat suosittuja, joten OnePlus teki Coletten 20-vuotisjuhlien kunniaksi erikoisversion OnePlus 3T:stä. 128 gigatavun massamuistilla varustettu "OnePlus 3T colette edition" on väritykseltään täysin musta. Sen takakuoren alalaitaan on kaiverrettu teksti ”colette”. Erikoisversiota on myynnissä vain 250 kappaletta Coletten Pariisissa sijaitsevasta myymälästä 21. maaliskuuta 2017.


title: OnePlus 3T

text: OnePlus julkisti 22. maaliskuuta 2017 uuden rajoitetun "OnePlus 3T Midnight Black Limited Edition" -erikoisversion OnePlus 3T:stä. Täysin musta 128 gigatavun massamuistilla varustettu "Midnight Black" on käytännössä identtinen aiemmin julkaistun "colette editionin" kanssa, mutta siihen ei ole kaiverrettu Coletten logoa, ja siinä on oletuksena eri taustakuva. "Midnight Black" -erikoisversiossa on kolme 14 mikrometrin paksuista pinnoitekerrosta. "Midnight Black" -erikoisversio vastaa hinnaltaan tavallisten 128 gigatavun massamuistilla varustettua OnePlus 3T:tä. Siitä tuli ensimmäisenä myyntiin 250 kappaleen erä Hypebeastin verkkokaupassa 24. maaliskuuta kello 18.00 alkaen. Suomessa "Midnight Black" -erikoisversiota myytiin Elisa Kulma -myymälässä Helsingissä rajoitettu erä 25. maaliskuuta kello 14.00 alkaen. "Midnight Black" tuli laajemmin myyntiin Elisan myymälöissä ja verkkokaupoissa 28. maaliskuuta. Myöhemmin se tuli Euroopassa ja Pohjois-Amerikassa rajoitetuksi ajaksi myyntiin myös OnePlusin verkkokaupassa.


title: OnePlus 3T

text: OnePlus 3T sai hyvän vastaanoton. Sitä kehuttiin erityisesti hyvästä suorituskyvystä ja hinta-laatusuhteesta. OnePlus 3T:tä pidettiin hieman OnePlus 3:a parempana, mutta etukameran resoluution nosto miellettiin monissa arvosteluissa turhaksi. Monien arvostelijoiden mielestä ero oli kuitenkin niin pieni, ettei OnePlus 3:n omistajan kannata päivittää OnePlus 3T:hen.


title: OnePlus 3T

text: Taskumuron arvostelija Juha Kokkonen kehui OnePlus 3T:n tehokasta järjestelmäpiiriä, runsasta RAM-muistin määrää ja hyvää hinta-laatusuhdetta. Hän piti puhelimen akkukestoa ja näyttöä kohtalaisen hyvinä. Digitodayn arvostelija Henrik Kärkkäinen kehui OnePlus 3T:n hyvää hinta-laatusuhdetta, mutta moitti puhelinta vain keskinkertaisesta takakamerasta. Mobiili.fin arvostelija Janne Laakso kehui OnePlus 3T:tä hyvästä viimeistelystä ja erinomaisesta hinta-laatusuhteesta. Hän kritisoi puhelinta roiskevesitiiviyden puutteesta. OnePlus 3T voitti Tekniikan Maailman älypuhelinvertailun jättäen taakseen iPhone 7:n, Huawei Honor 8:n, Oukitel K6000 Pron ja Sony Xperia XZ:n.


title: L’amore nascosto

text: L’amore nascosto (myös "Madre e ossa"; ; kansainvälisesti "Hidden Love") on vuonna 2007 ensi-iltansa saanut Alessandro Caponen ohjaama italialais-belgialais-luxemburgilainen psykologinen draamaelokuva, jonka pääosissa ovat Isabelle Huppert, Greta Scacchi, Mélanie Laurent ja Olivier Gourmet. Alessandro Capone ja Luca D’Alisera sovittivat elokuvan käsikirjoituksen Danielle Girardin romaanin "Madre e ossa" (1997) pohjalta. Elokuvan tuottajina olivat Massimo Cristaldi ja Mark Hammond.


title: L’amore nascosto

text:
Kolmannen itsemurhayrityksensä jälkeen 47-vuotias pariisilainen Danielle Gérard (Isabelle Huppert) suljetaan yksityiseen psykiatriseen sairaalaan, jossa hänen tapaustaan alkaa hoitaa psykiatri Madeleine Nielsen (Greta Scacchi). Danielle on aluksi hiljainen, syvälle kuoreensa vetäytynyt häiriintynyt nainen, jonka tyhjä katse kertoo toipumisen olevan mahdotonta. Tapaamisten aikana Daniellen kätketty kipu ja salaisuudet alkavat kuitenkin hiljalleen paljastua tohtori Nielsenille.
"L’amore nascosto" kuvattiin Belgiassa, Luxemburgissa ja Ranskassa 4,5 miljoonan euron budjetilla. Elokuvan tuotantoyhtiöinä olivat Cristaldi Pictures, Tarantula Luxembourg, Tarantula Belgium, Soho Films ja uMedia.


title: L’amore nascosto

text: "L’amore nascosto" sai ensi-iltansa Kanadassa, Toronton elokuvajuhlilla 13. syyskuuta 2007. Elokuvan Italian ensi-ilta oli 18. lokakuuta 2007 Rooman elokuvajuhlilla, missä Alessandro Capone oli ehdokkaana parhaan elokuvan Kultaisen Marc’Aurelion saajaksi. Elokuva sai teatteriensi-iltansa Italiassa 5. kesäkuuta 2009 ja oli Archibald Enterprise Filmin teatterilevittämä. Isabelle Huppert voitti roolisuorituksestaan eurooppalaisen Nastro d’argenton vuonna 2009.


title: Bugisin metroasema

text: Bugis on Singaporen Mass Rapid Transit -metrojärjestelmän asema Singaporen keskusta-alueella. Se avattiin East West Linen asemana 4. marraskuuta 1989. Vaihtoyhteys Downtown Linelle avautui 22. joulukuuta 2013.


title: Tanjong Pagarin metroasema

text: Tanjong Pagar on Singaporen Mass Rapid Transit -metrojärjestelmän asema Singaporen keskusta-alueella. Se avattiin 12. joulukuuta 1987. Asemaa käyttävät East West Linen junat.


title: Ravintola Rosendahl (Pyynikki)

text: Ravintola Rosendahl oli Tampereen Pyynikillä vuosina 1863–1968 toiminut ravintola.


title: Ravintola Rosendahl (Pyynikki)

text: Ravintolan perustaja oli Johan Ludvig Rosendahl (k. 1876) joka oli muuttanut Tampereelle 1861 hoitamaan kaupunkiin vuonna 1860 perustettua Seurahuoneen ravintolaa. Rosendahlin ravintola toimi aluksi kesäisin vuosina 1863–1866 kauppias Robert Magnus Lindholmin huvilassa. Vuonna 1866 Rosendahl muutti ravintolansa uuteen paikkaan hieman kauemmaksi Joselininniemeen perustetusta toisesta kesäravintolasta.


title: Ravintola Rosendahl (Pyynikki)

text: Rosendahlin kuoltua 1876 ravintolan pitoa jatkoi hänen leskensä Henrika Rosendahl. Hän rakennutti vuonna 1888 läheiselle näköalapaikalle uuden ravintolarakennuksen. Tampereen kaupunki osti rakennuksen 1918 ja vuokrasi sitä edelleen ravintolanpitäjille. Ravntolan läheisyyteen siirrettiin vuonna 1907 kaupungin taimitarha ja vuosina 1929–1970 ravintolan vieressä sijaitsivat kaupungin puutarhan kasvihuoneet. 1960-luvulla ravintolan läheisyyteen valmistui vielä Pyynikin tanssilava.


title: Ravintola Rosendahl (Pyynikki)

text: Rosendahlin ravintolan toiminta päättyi 1968 ja ravintolarakennus purettiin 1970. Vuonna 1977 ravintolan ja puutarhan sijaintipaikalle valmistui arkkitehtien Jaakko Laapotti ja Martti Kukkonen suunnittelema Rosendahlin kongressihotelli, nykyinen hotelli Scandic Rosendahl.


title: Syklotriakontaani

text: Syklotriakontaani on rengasrakenteinen hiilivety, jossa hiilet ovat kytkeytyneet toisiinsa yksinkertaisella sidoksella. Yhdiste kuuluu sykloalkaanien aineryhmään. Syklotriakontaanin kemiallinen kaava on CH, moolimassa 420,8 g/mol, kiehumispiste 531,8 °C (paineessa 760 mmHg), suhteellinen tiheys 0,79 g/cm³ (vesi = 1,0 g/cm³), leimahduspiste 257,8 °C, taitekerroin 1,433 ja CAS-numero 297-35-8.


title: Calatayud

text: Calatayud (aragoniaksi "Calatayú") on kaupunki Aragonian itsehallintoalueella Espanjassa. Calatayudin asukasluku on 20 191 (2016).


title: Calatayud

text: Calatayudin historia ulottuu roomalaisaikaan. Paikkakunnan nimenä oli alkuaan "Bilbilis", josta ovat jäljellä rauniot, muun muassa roomalaisen amfiteatterin jäännökset. Vähitellen alkuperäinen keltiberien kulttuuri sekoittui Rooman kulttuuriin, kieleen ja tapoihin. Keisari Augustuksen aikaan paikkakunnan nimeksi tuli "Municipium Augusta Bilbilis". Rooman valtakunnan tuhouduttua Bilbilis autioitui, kunnes 700-luvun alussa saapuivat arabit. Arabit asuttivat paikan, josta nykyinen Calatayud alkoi kehittyä. Arabit rakensivat linnan, joka tunnetaan nimellä "Qal 'at Ayyub" (Castillo de Ayuub).


title: Calatayud

text: Kaupungin keskustassa on nähtävissä Aragonian parhaimpia "mudéjar"-tyylisuuntaa edustavia rakennuksia, kuten "Colegiata de Santa María" 1300-luvulta, "Iglesia de la Virgen de la Peña" (1343–1350) sekä "Iglesia de San Andrés" 1400–1500-luvulta. Keskustassa on paljon renessanssipalatseja ja aatelistaloja.


title: Calatayud

text: Roomalainen runoilija Martialis syntyi Bilbiliksessä, nykyisen Calatayudin lähistöllä.


title: Lea Kauppi

text: Lea Kauppi (s. 1952) on suomalainen limnologi. Hän on koulutukseltaan maatalous- ja metsätieteiden tohtori. Kauppi työskentelee Suomen ympäristökeskuksen (SYKE) pääjohtajana.


title: Lea Kauppi

text: Kauppi on ollut SYKEn pääjohtaja sen perustamisesta, vuodesta 1995 alkaen.


title: Pentti Lehtonen

text: Pentti Robert Lehtonen (2. lokakuuta 1922 Pyhäjärvi Vpl – 22. marraskuuta 2007) oli suomalainen upseeri, joka toimi Reserviupseerikoulun johtajana.


title: Pentti Lehtonen

text: Lehtosen vanhemmat olivat Väinö Lehtonen ja Inkeri Pitkänen. Hänen puolisonsa vuodesta 1945 oli Anneli Maattola. Myös heidän pojastaan Seposta (s. 1948) tuli upseeri.


title: Pentti Lehtonen

text: Lehtonen tuli ylioppilaaksi Helsingin uudesta yhteiskoulusta 1941. Talvisodassa hän toimi Helsingin suojeluskuntapiirin esikunnassa, jatkosodassa taas muun muassa nuorempana upseerina Jalkaväkirykmentti 50:ssä ja Kenttätykistörykmentti 18:sta sekä nuorempana upseerina ja komppanian päällikkönä Jalkaväkirykmentti 56:ssa ja Jalkaväkirykmentti 1:ssä. Hän osallistui myös Lapin sotaan. Kadettikoulusta Lehtonen valmistui 1943 ja Sotakorkeakoulusta 1956. Maanpuolustuskurssin hän kävi 1966.


title: Pentti Lehtonen

text: Lehtonen toimi jatkosodan jälkeen Armeijakunnan esikunnassa toimistoupseerina vuodesta 1945, nuorempana upseerina ja esikuntapäällikkönä Hämeen ratsurykmentissä vuodesta 1947, panssarintorjuntalinjan johtajana Panssarikoulussa vuodesta 1949 ja Panssarintorjuntapataljoonan komppanianpäällikkönä 1952–1954. Panssarirykmentin koulutus- ja järjestelyupseeri hän oli vuodesta 1957 ja Pääesikunnan toimistoesiupseeri vuodesta 1959 sekä myöhemmin toimistopäällikkö vuodesta 1968. Panssarikoulun johtajaksi Lehtonen tuli vuonna 1965 ja Rerviupseerikoulun johtajaksi 1971 Pentti Syrjän jälkeen. Hän erosi vakinaisesta palveluksesta 1977, toimittuaan viimeiset kaksi vuotta Pohjois-Suomen sotilasläänin esikunnan päällikkönä. 1980-luvun alkupuolella Lehtonen toimi Hollolan kunnanvaltuuston ja -hallituksen jäsenenä.


title: Pentti Lehtonen

text: Lehtonen ylennettiin vänrikiksi 1942, luutnantiksi 1943, kapteeniksi 1949, majuriksi 1959, everstiluutnantiksi 1965 ja everstiksi 1972.


title: Mestareiden kisa 1999

text: Mestareiden kisa 1999 oli järjestyksessään 12. Mestareiden kilpailu. Kilpailu käytiin 5. joulukuuta Gran Canarialla Espanjassa. Tapahtuma järjestettiin kahdeksannen kerran peräkkäin Gran Canarialla. Kilpailun voitti ranskalainen Didier Auriol.


title: Pirkko Niemelä

text: Pirkko Onerva Niemelä (o.s. "Saaren-Seppälä"; s. 21. tammikuuta 1939 Helsinki) on Turun yliopiston psykologian professori emerita.


title: Pirkko Niemelä

text: Niemelä kirjoitti ylioppilaaksi Turun tyttölyseossa 1958 ja valmistui Turun yliopistosta filosofian kandidaatiksi 1965, Uppsalan yliopistosta filosofian lisensiaatiksi 1968 ja väitteli filosofian tohtoriksi Tukholman yliopistossa 1973.


title: Pirkko Niemelä

text: Niemelä aloitti uransa Turun yliopiston assistenttina 1965–1968 ja jatkoi Ruotsista palattuaan 1973–1976. Yliopistovuosien jälkeen hän työskenteli Suomen Akatemian nuorempana tutkijana 1976–1983 ja palasi Turun yliopiston palvelukseen psykologian apulaisprofessoriksi 1983–2001 sekä psykologian professoriksi vuodesta 2001 vuoteen 2003, jolloin jäi eläkkeelle. Päätyönsä ohessa Niemelä piti psykoterapeutin vastaanottoa (yksityispraktiikkaa) vuodesta 1980, perheterapeutin yksityispraktiikkaa vuodesta 1983 ja psykoanalyytikon yksityispraktiikkaa vuodesta 1989 lähtien. Hän on toiminut psykologina myös ulkomailla: Kalifornian yliopistossa (Berkeley) 1968–1970, Kalifornian yliopistossa (Los Angeles) 1970–1971 ja Moskovan valtionyliopistossa 1973. Vuodesta 1980 lähtien Niemelä on ollut Åbo Akademin psykologian dosentti.


title: Pirkko Niemelä

text: Pirkko Niemelän puoliso on elokuvaohjaaja Pekka Niemelä.


title: Hannu Nieminen (professori)

text: Hannu Veli Nieminen (s. 24. helmikuuta 1952 Helsinki) on Helsingin yliopiston viestintäpolitiikan professori. Hän on julkisuusteorian, viestintäpolitiikan ja viestinnän sääntelyn asiantuntija.


title: Hannu Nieminen (professori)

text: Nieminen kirjoitti ylioppilaaksi Hyvinkään uudessa yhteiskoulussa 1972, valmistui Tampereen yliopistosta yhteiskuntatieteiden maisteriksi 1984, yhteiskuntatieteiden lisensiaatiksi samasta yliopistosta 1992 ja väitteli filosofian tohtoriksi (Ph.D.) Westminsterin yliopistossa Lontoossa 1996.


title: Hannu Nieminen (professori)

text: Nieminen on ollut koko työuransa ajan eri yliopistojen palveluksessa. Hän työskenteli Turun yliopiston viestinnän apulaisprofessorina 1996–2000, Turun yliopiston määräaikaisena viestinnän professorina 2000–2003, Helsingin yliopiston yliopistonlehtorina 2003–2005, Turun yliopiston mediatutkimuksen professorina 2005–2006 ja Helsingin yliopiston viestintäpolitiikan professorina vuodesta 2006 lähtien.


title: Hannu Nieminen (professori)

text: Hannu Niemisen isä oli kirjailija, kansakoulunopettaja Pertti Nieminen. Hänen puolisonsa vuodesta 1982 on pääsihteeri Kristiina Kumpula.


title: Festerday

text: Festerday on suomalainen death metal-yhtye, joka perustettiin vuonna 1989. Yhtye on julkaissut toistaiseksi kolme demoa, split-albumin ja viimeisimpänä kokoelma-albumin. Yhtye on tunnettu myös nimillä "...and Oceans" ja "Havoc Unit."


title: Festerday

text: Festerday perustettiin vuonna 1989 Pietarsaaressa. Yhtye soitti aluksi death metalia, mutta siirtyi muutaman demon jälkeen black metaliin. Yhtye julkaisi vuonna 2015 kokoelma-albumin "...the Four Stages of Decomposition..." joka sisältää mm. ennenjulkaisemattomia ja uudelleennauhoitettuja kappaleita sekä kaikki yhtyeen demo-julkaisut remasteroituina versioina. Festerday-nimi tulee death metal -yhtye Carcassin kappaleesta.


title: Festerday

text: Vuonna 2013 silloinen Havoc Unit -yhtye ilmoitti ottavansa Festerday-nimen uudelleen käyttöönsä. Vuonna 1995 yhtye vaihtoi nimekseen ”...and Oceans” ja julkaisi debyytti-albuminsa vuonna 1998. Albumi oli musiikkityyliltään sinfonista black metalia. Toisella albumillaan, vuonna 1999 julkaistulla "The Symmetry of I – The Circle of O," musiikkityylissä alkoi olla vivahteita elektronisesta musiikista.


title: Festerday

text: Vuonna 2001 "A.M. G.O.D.: Allotropic/Metamorphic Genesis of Dimorphism" -albumilla yhtyeen musiikkityyli oli vaihtunut industrial metaliin, ja tällä linjalla se jatkoi koko olemassaolonsa ajan vuoteen 2005, jolloin yhtyeen nimeksi vaihtui Havoc Unit.


title: Festerday

text: Sanoituksissaan ...and Oceans yhdisteli suomen, ruotsin ja englannin kieltä.


title: Festerday

text: Kesällä 2018 yhtye ilmoitti palaavansa keikka-lavoille. Toistaiseksi ei ole tietoa, aikooko ...and Oceans mahdollisesti äänittää uutta musiikkia.Havoc Unit -nimellä julkaistiin yksi albumi, "h.IV+ (Hoarse Industrial Viremia)" vuonna 2008 ja kolme split-albumia. Havoc Unitin musiikkityyli erosi ...and Oceansin aikaisesta industrial metalista olemalla enemmän kokeellisempaa ja extreme-tyylisempää.


title: Médée Miracle

text: Médée Miracle (kansainvälisesti "Medea Miracle") on vuonna 2007 ensi-iltansa saanut Tonino De Bernardin ohjaama ja käsikirjoittama ranskalais-italialainen draamaelokuva, jonka pääosassa on Isabelle Huppert. Elokuva pohjautuu kreikkalaiseen mytologiaan ja sen henkilöhahmoihin, mutta sijoittuu nykyajan Pariisiin.


title: Médée Miracle

text: "Médée Miracle" kuvattiin Pariisin esikaupungeissa muutamassa päivässä, ja sen tuotantoyhtiöinä olivat Lontane Provincie Film, Stella Films, Les Films du Camélia ja Arte France Cinéma. Elokuva sai ensi-iltansa Italiassa, Venetsian elokuvajuhlien "Orizzonti"-esityssarjassa 8. syyskuuta 2007. Elokuva sai Ranskassa teatteriensi-iltansa 30. maaliskuuta 2011 ja oli Baba Yaga Distributionin teatterilevittämä.


title: Médée Miracle

text: Keskieurooppalainen Irène (Isabelle Huppert) jättää kotimaansa ja muuttaa Pariisiin aloittaakseen uuden elämän ranskalaisen aviomiehensä Jasonin (Tommaso Ragno) ja kahden tyttärensä kanssa. Jason ostaa Pariisista kahvilan ja Irène alkaa työskennellä kabareelaulajana. Kun Jason pettää ja jättää Irènen ranskalaisnaisen takia, Irène alkaa janota kostoa, joka ajaa hänet hulluuden partaalle.


title: Isela Valve

text: Isela Eriksson-Valve (s. 1949 Kemiö) on suomalainen kirjastonhoitaja ja lasten- ja nuortenkirjailija. Teoksissaan hän käsittelee usein Ahvenanmaan historiaa.


title: Isela Valve

text: Valve on opiskellut uskontohistoriaa ja kirjallisuutta ja saanut maisterin arvon. Hänen esikoisteoksensa oli lastenkirja barnboken "Hej! Jag heter Marie" (1984), jonka tapahtumat sijoittuvat Ahvenanmaan ulkomuseoon Jan Karlsgårdeniin. Kahdessa nuortenkirjassa hän käsittelee pyhimyksiä: "Sankt Olof går igen" ja "Ringen på isen" (kertoo Henrikistä).


title: Isela Valve

text: Valven kirja "Joels färger", joka kertoo ahvenanmaalaisesta maalarista Joel Petterssonista, oli ehdolla vuonna 2013 ensimmäisen Pohjoismaiden neuvoston lasten- ja nuortenkirjallisuuspalkinnon saajaksi.


title: Isela Valve

text: Valve asuu Jomalassa Ahvenanmaalla.


title: Vladimir Lundeqvist

text: Vladimir (Valdemar) Jalmarovitš Lundeqvist (; 6. tammikuuta 1885 Pietari, Venäjän keisarikunta – 11. tammikuuta 1920 Pietari, Neuvosto-Venäjä) oli suomalaista sukua ollut venäläinen eversti, joka palveli Venäjän sisällissodan aikana puna-armeijassa, mutta kuului salaa ”Kansallinen keskus” ("natsionalnyi tsentr") -nimiseen vastavallankumoukselliseen järjestöön. Hän toimi Pietarin puolustuksesta vastanneen 7. armeijan esikuntapäällikkönä vuonna 1919 kenraali Nikolai Judenitšin Luoteis-Venäjän armeijan uhatessa kaupunkia.


title: Vladimir Lundeqvist

text: Vladimir Lundeqvist oli kenraaliluutnantti Hjalmar Lundeqvistin poika. Hän aloitti sotilasuransa vuonna 1902 ja valmistui Mikaelin tykistökoulusta aliluutnantiksi vuonna 1905, minkä jälkeen hän palveli Henkikaartin tykistödivisioonassa. Hän suoritti Nikolain yleisesikunta-akatemian vuonna 1912 ja sai esikuntakapteenin arvon. Ensimmäisen maailmansodan aikana Lundeqvist palveli muun muassa Henkikaartin esikunnassa. Hänet ylennettiin keväällä 1917 everstiluutnantiksi. Lundeqvist vetäytyi armeijasta lokakuun vallankumouksen jälkeen ja palasi kotikaupunkiinsa Pietariin, mutta hänet värvättiin puna-armeijaan helmikuussa 1919. Hänet nimitettiin heinäkuun alussa 1919 Pietarin puolustuksesta vastanneen 7. armeijan esikuntapäälliköksi.


title: Vladimir Lundeqvist

text: Lundeqvist kuului vuonna 1918 perustettuun salaiseen ”Kansalliseen keskukseen”, joka oli kadettimielinen ja monarkistinen järjestö. Hän piti Pietaria lännestä uhanneen valkoisen kenraali Aleksandr Rodzjankon ja myöhemmin tämän seuraajan Nikolai Judenitšin jatkuvasti ajan tasalla kaupungin puolustuksesta. Kansallisen keskuksen olemassaolo tuli neuvostoviranomaisten tietoon kesäkuussa 1919 Yhinmäen linnakkeen sotilaskapinan myötä, mutta Lundeqvist onnistui vielä välttämään paljastumisen. Eino Rahjan väitteen mukaan Lundeqvist olisi myös yrittänyt sabotoida bolševikkien selustahyökkäyksen suomalaista Aunuksen retkikuntaa vastaan määräämällä hyökkäyksen kohdistumaan edullisen Viteleen sijasta suomalaisten pääasemaan Tuulosjoella. Lundeqvistin salaliitto paljastui lopulta lokakuussa 1919 Judenitšin ollessa jo kaupungin porteilla. Lundeqvist oli siirretty syyskuun lopussa 11. armeijan esikuntapäälliköksi Astrahaniin, mutta hän ei noudattanut käskyä ja kirjautui väärällä nimellä erääseen pietarilaiseen sairaalaan odottamaan valkoisten kansannousua. Tšeka löysi ja vangitsi hänet 25. marraskuuta. Hänet teloitettiin muiden salaliittolaisten kanssa tammikuussa 1920.


title: Mestareiden kisa 2000

text: Mestareiden kisa 2000 oli järjestyksessään 13. Mestareiden kilpailu. Kilpailu käytiin 10. joulukuuta Gran Canarialla Espanjassa. Tapahtuma järjestettiin yhdeksännen kerran peräkkäin Gran Canarialla. Kilpailun voitti nelinkertainen rallin maailmanmestari Tommi Mäkinen.


title: Mestareiden kisa 2000

text: Per Eklund ja Miki Biasion tippuivat ensimmäisellä kierroksella.


title: Struuppa

text: Struuppa (myös "Struuppaa", "Struuppova"; ) on kylä Leningradin alueen Jaaman piirin Narvusin kunnassa Venäjällä. Se sijaitsee Laukaanjoen rannalla viisi kilometriä Suuresta-Narvusista pohjoiseen. Kylässä on 19 asukasta (vuonna 2010).


title: Struuppa

text: Kylä esiintyy 1600-luvun kartoissa. Vuonna 1848 siellä asui 80 inkerinsuomalaista, jotka kuuluivat Kosemkinan luterilaiseen seurakuntaan. Kylän suomalaissukuja olivat Ahonen, Mäkinen, Pukari, Styf ja Varkki. Vuonna 1862 Struuppaalla oli kymmenen taloa ja 264 asukasta. Paikalliset talonpojat olivat tilanomistajan maaorjia. Vuonna 1899 Struuppa kuului kyläkuntana Narvusin volostiin. Sen 194 asukkaasta oli suomalaisia 165, venäläisiä 18 ja ”sekoittuneita” 11. Läsnä olleista 185 henkilöstä oli luterilaisia 171. Kylässä toimi englantilaisen yhtiön omistama sahalaitos ja laivanrakentamo.


title: Struuppa

text: Venäjän vallankumouksen jälkeen kylä oli jaettu Vanhaan ja Uuteen Struuppaan, jotka yhdistettiin virallisesti vuonna 1930. Aluksi ne muodostivat Narvusin volostiin kuuluneen kyläneuvoston. Vuodesta 1924 lähtien kylät kuuluivat Takaväljän ja vuodesta 1928 Suuren-Narvusin kyläneuvostoon.


title: Struuppa

text: Kylä koostuu puutarhapalstojen ympäröimistä omakotitaloista. Sen läpi kulkee Luutsan ja Kopolan (ven. "Pervoje Maja") välinen asfaltoitu maantie. Struuppaalta on linja-autoyhteydet Jaamaan ja Ivangorodiin. Kesäasukkaiden määräksi arvioidaan 30 henkeä. Lähistöllä sijaitsee kaksi huvila-aluetta.


title: Nurmen hienotaetehdas

text: Nurmen hienotaetehdas toimi Vahvialan pitäjän Nurmen kylässä Rahkolanjoen kosken rannalla vuosina 1875–1891.


title: Nurmen hienotaetehdas

text: Viipurilainen kauppaliike Hackman & Co sai vuonna 1875 luvan perustaa Nurmen kylään lähelle Nurmen rautatieasemaa hienotaetehtaan, jonka käyttövoimana oli vesi- ja höyryvoima. Tehtaan johtajana toimi Sheffieldstä Englannista kotoisin ollut Th. Woodward, joka oli aiemmin johtanut Fiskarsin hienotaetehdasta.


title: Nurmen hienotaetehdas

text: Tehtaalla ol 1881 162 työntekijää, ja tuotteet vietiin pääasiassa Venäjälle. Nurmen tehdas siirrettiin vuonna 1891 Leppävirran Sorsakoskelle, jossa aloitti toimintansa Sorsakosken hienotaetehdas Hackman & Co:n haltuun tulleen Sorsakosken sahan yhteydessä.


title: Mestareiden kisa 2013

text: Mestareiden kisa 2013 piti olla järjestyksessään 26. Mestareiden kilpailu. Kilpailu olisi käyty 14–15. joulukuuta Rajamangalan stadionilla Thaimaan Bangkokissa. Tapahtuma jouduttiin perumaan 2. joulukuuta Thaimaan poliittisten mielenosoituksien takia.


title: Mestareiden kisa 2013

text:
Maat ja kuljettajat, jotka oli ilmoitettu mukaan ennen tapahtuman peruuttamista.
Autot jotka oli ilmoitettu.


title: Daeg Faerch

text: Daeg Neergaard Faerch (s. 27. syyskuuta 1995 San Diegon piirikunta, Kalifornia) on yhdysvaltalainen näyttelijä, joka esitti vuoden 2007 "Halloween"-kauhuelokuvassa nuorta Michael Myersia.


title: Al-Daqahliyya

text: Al-Daqahliyya () on yksi Egyptin kuvernoraateista. Alueen pinta-ala on 3 538,23 km² ja väkiluku 5 949 001 (2015). Kuvernoraatin hallinnollinen keskus on Al-Mansura.


title: Urania-maailmankello

text: Urania-maailmankello () on Berliinin Alexanderplatzilla sijaitseva kello. Sen metallisessa rotundassa on kaikkiaan 148 kaupungin nimet 24 aikavyöhykkeen mukaan jaoteltuina. Noin kymmenen metriä korkea maailmankello pystytettiin vuonna 1969 samanaikaisesti Berliinin TV-tornin kanssa silloisessa Itä-Berliinissä ja se on nykyään suojeltu muistomerkki.


title: Urania-maailmankello

text: Kellon päällä on yksinkertaistettu aurinkokunnan malli. Planeetat liikkuvat yhden kierroksen minuutissa.


title: Urania-maailmankello

text: Urania-maailmankello on berliiniläisten keskuudessa suosittu kohtaamispaikka.


title: Maaltamuutto (taideteos)

text: Maaltamuutto on taiteilija ja arkkitehti Arja Renell'in (Lehtimäki) vuonna 2014 julkistettu teos Aleksandra Siltasen puistossa Tampereen Tampellan kaupunginosassa. Teos kunnioittaa kirjailija Kalle Päätaloa ja liittyy Taivalkoskella vuonna 2005 valmistuneeseen Kalle Päätalo -muistomerkkiin "Kirja".


title: Maaltamuutto (taideteos)

text: Teos "Maaltamuutto" koostuu taivalkoskelaisista ihmishahmoista, Kalle Päätalon hahmosta teoksen keskellä sekä suorakaiteen muotoisista levyistä. Teos on tehty maalatuista teräslevyistä ja corten-teräslevyistä. Teos sijoittuu noin 30 metrin matkalle luonnonkallio- ja betoniseinään puiston reunassa. Teokseen liittyy myös betoniseinään valolla heijastettava Päätalon mietelause hänen aloittaessaan ensimmäistä kirjaansa: ”Ellet yritä, et mitään saa, mutta heikommillakin lahjoilla päästään pitkälle – sitkeydellä.”


title: Rauhanpalatsi

text: Rauhanpalatsi () on alankomaiden Haagissa sijaitseva kansainvälisen oikeuden hallinnollinen rakennus. Rakennuksessa toimii kansainvälinen tuomioistuin, pysyvä välitystuomioistuin ja Haagin kansainvälisen oikeuden akatemia. Lisäksi rakennuksessa sijaitsee Rauhanpalatsin kirjasto, jossa on yksi maailman merkittävimmistä kansainväliseen oikeuteen keskittyneistä kirjakokoelmista.


title: Rauhanpalatsi

text: Rakennus valmistui vuonna 1913 alun perin pysyvän välitystuomioistuimen päämajaksi ja kirjastoksi. Tarve rakennukselle syntyi vuoden 1899 Haagin rauhankonferenssissa, jossa päätettiin perustaa valtioiden välisten riitaisuuksien sovitteluun keskittyvä pysyvä välitystuomioistuin. Ajatus rakennuksesta syntyi amerikkalaisen diplomaatin Andrew Dickson Whiten ja venäläisen diplomaatin Friedrich Martensin välisissä keskusteluissa. Kaksikko onnistui houkuttelemaan Andrew Carnegien rahoittamaan rakennuksen 1,5 miljoonan dollarin sijoituksella.


title: Al-Šarqiyya (Egypti)

text: Al-Šarqiyya () on yksi Egyptin kuvernoraateista. Alueen pinta-ala on 4 911,00 km² ja väkiluku 6 485 412 (2015). Kuvernoraatin hallinnollinen keskus on Zagazig.


title: Asyutin kuvernoraatti

text: Asyut () on yksi Egyptin kuvernoraateista. Alueen pinta-ala on 25 926,00 km² ja väkiluku 4 245 215 (2015). Kuvernoraatin hallinnollinen keskus on Asyut.


title: Joe Piskula

text: Joseph J. Piskula (s. 5. heinäkuuta 1984 Antigo, Wisconsin, Yhdysvallat) on yhdysvaltalainen jääkiekkopuolustaja, joka pelaa SM-liigajoukkue Turun Palloseurassa. Hän toimii joukkueen varakapteenina. Piskula on pelannut urallaan 13 NHL-ottelua. Hän on pelityyliltään puolustava puolustaja.


title: Joe Piskula

text: Piskula kävi high schoolin kotikaupungissaan Antiga High Schoolissa. Tämän jälkeen Chicago Steel varasi hänet 82. pelaajana USHL:n varaustilaisuudessa 2002. Piskula siirtyi joukkueeseen kaudeksi 2002–2003, mutta hän vaihtoi Steelista kesken kauden kuitenkin Des Moines Buccaneersin paitaan. Vuosina 2004–2007 Piskula kävi Wisconsinin yliopistoa. "Sophomore" -vuotensa 2005–2006 päätteeksi hän voitti WCHA:n mestaruuden. Piskula palkittiin joukkueensa kehittyneimpänä pelaajana Otto Breitenbach Awardilla. "Junior" -kautensa 2006–2007 päätyttyä, maaliskuussa 2007 hän teki monivuotisen tulokassopimuksen Los Angeles Kingsin kanssa. Piskula debytoi jo samana keväänä Kingsin NHL-joukkueessa, jossa hän pelasi viisi runkosarjaottelua ilman tehopisteitä. Piskula teki NHL-debyyttinsä 23. maaliskuuta 2007 vieraissa Chicago Blackhawksia vastaan. Hän sai ottelussa jääaikaa 8.27 minuuttia ja keräsi yhden kahden minuutin jäähyn.


title: Joe Piskula

text: Kauden 2007–2008 Piskula pelasi kokonaan Los Angeles Kingsin farmijoukkue Manchester Monarchsissa, AHL:ssä. Hänen tulokaskautensa siellä toi 55 runkosarja- ja neljässä playoff-ottelussa seitsemän syöttöpistettä. Piskula jakoi pudotuspeleissä joukkueen sisäisen tehotilaston voiton neljän muun pelaajan kanssa lukemalla +1. Myös kausi 2008–2009 hänellä eteni kokonaan Monarchsissa, jonka sisäisen tehotilaston Piskula voitti lukemalla +11. Heinäkuussa 2009 hän teki Kingsin kanssa vuoden mittaisen jatkosopimuksen. Piskula pelasi kuitenkin myös kauden 2009–2010 kokonaan farmissa.


title: Joe Piskula

text: Syksyllä 2010 Piskula osallistui try-out -sopimuksella Philadelphia Flyersin harjoitusleirille, mutta hän ei saanut kuitenkaan jatkosopimusta joukkueeseen. Lokakuussa Piskula teki vapaana agenttina vuoden mittaisen sopimuksen AHL-joukkue Abbotsford Heatin kanssa. Kauden jälkeen, heinäkuussa 2011 hän teki vapaana agenttina kaksivuotisen ja kaksisuuntaisen sopimuksen joukkueen emoseuran, Calgary Flamesin kanssa. Piskula jakoi kaudella 2011–2012 pudotuspeleissä Heatin sisäisen tehotilaston voiton Krystofer Kolanosin ja Greg Nemiszin kanssa lukemalla +4. Hän pelasi kauden aikana viisi NHL-ottelua Flamesissa ilman tehopisteitä.


title: Joe Piskula

text: Alkukauden 2012–2013 Piskula pelasi kokonaan farmissa osaksi NHL:n työsulun vuoksi. Hänen teholukemansa +5 oli kolmen muun pelaajan ohella kauden päätyttyä Heatin paras. Jo NHL-kauden käynnistyttyä, helmikuussa 2013 Flames kauppasi Piskulan Nashville Predatorsiin vaihdossa Brian McGrattaniin. Piskula pelasi loppukauden AHL-joukkue Milwaukee Admiralsissa. Hän jakoi pudotuspeleissä joukkueen sisäisen tehotilaston voiton neljän muun pelaajan kanssa lukemalla +1. Kesäkuussa 2013 Piskula teki Predatorsin kanssa vuoden mittaisen, kaksisuuntaisen ja 550 000 dollarin arvoisen jatkosopimuksen.


title: Joe Piskula

text: Kaudella 2013–2014 Piskula nousi Milwaukee Admiralsin varakapteeniksi. Hän voitti joukkueen sisäisen tehotilaston lukemalla +2. Piskula pelasi kauden aikana kaksi NHL-ottelua Nashville Predatorsissa. Heinäkuussa 2014 hän teki joukkueen kanssa taas vuoden mittaisen, kaksisuuntaisen ja 550 000 dollarin arvoisen jatkosopimuksen. Piskula nousi kaudella 2014–2015 farmijoukkue Admiralsin kapteeniksi. Hän voitti joukkueen sisäisen tehotilaston lukemalla +20. Piskula pelasi kauden aikana yhden NHL-ottelun. Heinäkuussa 2015 hän teki vapaana agenttina vuoden mittaisen sopimuksen Anaheim Ducksin kanssa. Piskula pelasi kauden 2015–2016 kuitenkin kokonaan farmijoukkue San Diego Gullsissa, jonka kapteenina hän toimi.


title: Joe Piskula

text: Piskula siirtyi kauden 2016–2017 kynnyksellä vuoden mittaisella sopimuksella Ruotsin SHL-liigan Leksands IF:ään. Syyskuussa 2017 hän teki loppukauden 2017–2018 kattavan sopimuksen SM-liigajoukkue Tampereen Ilveksen kanssa oltuaan alkukauden ilman sopimusta. Piskula voitti joukkueen sisäisen tehotilaston lukemalla +4. Kaudeksi 2018–2019 hän siirtyi jatkamaan SM-liigauraansa vuoden mittaisella sopimuksella Turun Palloseuran riveihin. Hänet nimettiin joukkueen varakapteeniksi.


title: Joe Piskula

text: Piskulalla on kroatialaisia sukujuuria.


title: Prahan astronominen kello

text: Prahan astronominen kello () on Prahan vanhankaupungin raatihuoneen seinässä oleva tunnettu historiallinen kello. Vuonna 1410 käyttöön otettu kello on yksi maailman vanhimmista ja hyväkuntoisimmista astronomisista kelloista ja eräs Prahan tunnetuimmista nähtävyyksistä. Vuosittain noin 700 000 matkailijaa katsoo sen lyönnit.


title: Prahan astronominen kello

text: Astronominen kello on raatihuoneen eteläseinässä ja siinä on kolme osaa: astronominen kartta, josta näkyy kuun ja auringon asento taivaalla ja muita astronomisia tietoja, sen yläpuolella ”Apostolien kävely” eli apostoleja esittävä kerran tunnissa pyörivä kellopeli sekä alimpana kalenteri, jonka yläreunassa nuoli osoittaa kuluvan päivän, kuukauden ja eläinradan symbolin.


title: Prahan astronominen kello

text: Astronomisen kellotaulun vierellä on neljä patsasta, jotka kuvaavat aikansa uhkakuvia: turhamaisuutta kuvaava peiliin katsova mies, ahneutta kuvaava rahapussin kantaja, kuolemaa kuvaava luuranko ja vääräuskoisuutta kuvaava turkkilainen. Tasatunnein nämä neljä hahmoa liikkuvat. Niiden lisäksi taulua koristavat neljä liikkumatonta hahmoa: astronomi, kronikoitsija, filosofi ja enkeli.


title: Prahan astronominen kello

text: Kellon rakensivat kelloseppä Mikuláš Kadaňilainen ja pappi-tiedemies Jan Šindel.


title: Sainšand

text: Sainšand () on Dornogovin provinssin pääkaupunki Mongoliassa. Kaupunki on perustettu vuonna 1931 ja sen väkiluku on 29 000.


title: Stars (Simply Redin albumi)

text: Stars on Simply Redin nejäs studioalbumi, joka julkaistiin syyskuussa 1991. Albumilta julkaistiin viisi singleä, mukaan lukien "Stars" ja "For Your Babies", jotka molemmat saavuttivat Top 10-listan Britanniassa. Albumi oli valtava menestys maailmanlaajuisesti.


title: Stars (Simply Redin albumi)

text: Kaikki kappaleet on säveltänyt ja sanoittanut Mick Hucknall, ellei toisin mainita.


title: Aleksandra Siltasen puisto

text: Aleksandra Siltasen puisto on Tampereella Tampellan kaupunginosassa Tammerkosken itärannalla sijaitseva puistoalue, jota on rakennettu 1990-luvun lopusta alusta 2010-luvun alkuun. Puistosta menee Palatsinraitin silta Tammerkosken yli. Puistossa on Kalle Päätaloa kunnioittava taideteos "Maaltamuutto" ja ilmavoimien ensimmäisten kuolonuhrien muistokivi ja -laatta. Tampellan masuuni sijaitsi nykyisen puiston alueella vuosina 1844–1884.


title: Aleksandra Siltasen puisto

text: Puisto on nimetty Tampellan tehtaalla työskennelleen kutojan ja kirjurin mukaan. Puiston pohjoispuolella on Otto Gustafssonin puisto.


title: Henning Matzen

text: Henning Matzen (28. joulukuuta 1840 Satrup, Tanska – 18. heinäkuuta 1910 Ronneby, Ruotsi) oli tanskalainen juristi ja poliitikko. Hän opiskeli Kööpenhaminan yliopistossa, josta valmistui lakimieheksi vuonna 1864. Hän tuli saman yliopiston professoriksi vuonna 1870 ja toimi myös yliopiston rehtorina vuosina 1892–1893.


title: Henning Matzen

text: Matzen oli konservatiivista kansanpuoluetta edeltäneen oikeistolaisen Højre-puolueen edustajana Tanskan maakäräjien () jäsen vuosina 1879–1910 ja puheenjohtaja vuosina 1894–1902. Maakäräjät muodosti yhdessä kansankäräjien () kanssa kaksikamarisen parlamentin. Parlamentti muutettiin vasta Matzenin kuoleman jälkeen vuonna 1953 yksikamariseksi kansankäräjiksi.


title: Henning Matzen

text: Matzen toimi välitystuomioistuimen puheenjohtajana ensimmäisessä pysyvän välitystuomioistuimen käsiteltäväksi tuodussa riidassa vuonna 1902. Tapaus oli Meksikon ja Yhdysvaltojen välillä kiistaa aiheuttanut niin kutsuttu Pious Fund -tapaus.


title: Tapio Palva

text: Erkki Tapio Palva (s. 1947) on perinnöllisyystieteen emeritusprofessori Helsingin yliopiston Biotieteiden laitoksella. Hän oli akatemiaprofessori kaudella (1.8.1999–31.7.2004) tutkimusaiheenaan "Kasvien stressimekanismien, kylmänkestävyyden ja geenien ekspressiota välittävien signaalien molekyylianalyysi".


title: Tapio Palva

text: Vuodesta 1997 lähtien ollut Suomalaisen Tiedeakatemian jäsen.


title: Kruunutoko

text: Kruunutoko ("Lophoceros alboterminatus") on sarvinokkien heimoon lintulaji, jota tavataan Afrikassa seuraavissa maissa: Angola, Burundi, Kongo, Etiopia, Kenia, Malawi, Mosambik, Namibia, Ruanda, Somalia, Etelä-Afrikka, Etelä-Sudan, Sudan, Swazimaa, Tansania, Uganda, Sambia, Zimbabwe.


title: Kruunutoko

text: Lajin kannan arvioidaan vähenevän paikallisesti elinalueiden tuhoutumisen vuoksi. Kannan suuruutta ei kuitenkaan ole määritetty, mutta se on levinnyt laajalle ja sopivilla elinalueilla sitä on runsaasti.


title: Kruunutoko

text: Laji elää lähinnä kosteissa metsissä mutta sitä tavataan myös kuivissa metsissä ja kaupunkialueilla.


title: Kari Kasurinen

text: Kari-Aapo Paavali Kasurinen (s. 7. kesäkuuta 1946 Pieksämäki) on suomalainen upseeri, joka toimi muun muassa Reserviupseerikoulun johtajana, presidenttien Mauno Koivisto ja Martti Ahtisaari adjutanttina ja Kaartin jääkärirykmentin komentajana.


title: Kari Kasurinen

text: Kasurinen syntyi Veijo Kasurisen ja Laila Taavitsaisen perheeseen. Hänen puolisonsa on Arja Hynninen.


title: Kari Kasurinen

text: Kasurinen tuli ylioppilaaksi Pieksämäen yhteislyseosta 1965 ja suoritti opettajatutkinnon 1967. Kadettikoulusta hän valmistui 1981. Frunzen sotilasakatemiassa Kasurinen opiskeli 1986 ja Maanpuolustuskurssin hän kävi 1988.


title: Kari Kasurinen

text: Kasurinen toimi opetusupseerina Savon prikaatissa vuodesta 1969, opetusupseerina ja komppanian varapäällikkönä Uudenmaan jääkäripataljoonassa ja Kaartin pataljoonassa 1972–1979 sekä toimistoupseerina ja -esiupseerina Uudenmaan sotilasläänin esikunnassa ja Pääesikunnassa 1981–1988. Presidentin kolmantena, toisena ja ensimmäisenä adjutanttina hän työskenteli 1988–1995 ja vuonna 1996 Kaartin jääkärirykmenttiin liittyvissä erityistehtävissä. Rykmenttiä hän johti 1996–2000 ja sen jälkeen Reserviupseerikoulua Pentti Airion jälkeen vuodesta 2000. Uudenmaan sotilasläänin komentajaksi Kasurinen tuli 2003, mitä ennen hän toimi Afganistanin operaation suomalaisen yhteysupseeriosaston johtajana. Vakinaisesta palveluksesta Kasurinen erosi 1.7.2006. . Kasurinen on myös toiminut opettajana Havukosken koulussa.


title: Kari Kasurinen

text: Kasurinen ylennettiin vänrikiksi 1969, luutnantiksi 1972, yliluutnantiksi 1974, kapteeniksi 1980, majuriksi 1985, everstiluutnantiksi 1991 ja everstiksi 1996.


title: Francesco Gabbani

text: Francesco Gabbani (s. 9. syyskuuta 1982 Carrara, Italia) on italialainen laulaja ja lauluntekijä. Gabbani nousi ensimmäistä kertaa kuuluisuuteen voitettuaan vuoden 2016 San Remon musiikkifestivaaleilla tulokassarjan kappaleella ""Amen"". Seuraavana vuonna hän voitti festivaalin pääsarjan kappaleella ""Occidentali’s Karma"", ja edusti myös samalla kappaleella Italiaa vuoden 2017 Euroviisuissa.


title: Occidentali’s Karma

text:
Occidentali’s Karma on italialaisen laulajan Francesco Gabbanin esittämä kappale, jolla hän voitti San Remon musiikkifestivaalit 2017 ja edusti Italiaa Eurovision laulukilpailussa 2017.
Vedonlyöntikertoimien mukaan kappale oli 10 päivää ennen kilpailua ylivoimainen voittajasuosikki.


title: Occidentali’s Karma

text: Kappale kilpaili Euroviisujen finaalissa 13. toukokuuta, jossa se sai 334 pistettä ja saavutti sijan 6.


title: Wayland

text: Wayland on näytönhallintajärjestelmä, joka on suunniteltu korvaamaan X Window System ("X-Windows").


title: Wayland

text: Waylandiin kuuluu protokollamäärittely sekä referenssitoteutus protokollasta.


title: Wayland

text: Ikkunointisovelluksen referenssitoteutuksen nimi on Weston.


title: Wayland

text:
XWayland välisovellus on X-palvelinsovelluksen versio, joka renderöi Wayland-rajapinnalle sallien taaksepäin yhteensopivuuden olemassa olevien sovelluksien kanssa.
Projektin lähdekoodit on julkaistu avoimen MIT-lisenssin alaisuudessa.


title: Wayland

text: Sailfish OS:n lisäksi Fedora Linux käyttää Waylandia.


title: Wayland

text: Raspberry Pi alustan Raspbian.


title: Wayland

text: X-ikkunointia on yritetty yksinkertaistaa ja tehostaa useita kertoja. X-ikkunointiin on sen historian aikana lisätty paljon toimintoja joille nykyään ei ole tarvetta.


title: Wayland

text: X-ikkunoinnin X11-protokollan seuraajalle X12 on olemassa suunnitelmia mutta ei toteutusta.


title: Wayland

text: Wayland-arkkitehtuuri yksinkertaistaa ikkunointijärjestelmää X-ikkunointiin verrattuna. Sen sijaan että asiakassovellukset antaisivat useita piirtokomentoja näyttöä hallitsevalle sovellukselle ("X Server") asiakassovellukset renderöivät ikkunansa valmiiksi ja välittävät tämän näyttöä hallitsevalle sovellukselle ("compositor").


title: Wayland

text: Tarvittavat piirtotoiminnot sijaitsevat ohjelmakirjastossa jota asiakasovellukset käyttävät sen sijaan että ne olisivat yhden sovelluksen sisäisiä toimintoja.


title: Wayland

text: Menetelmä vähentää tarvetta prosessien väliselle kommunikaatiolle (), yksinkertaistaa näyttöä hallitsevaa komponenttia ja sallii sovelluksille laajemman kontrollin ikkunan piirtotoiminnoista.


title: Wayland

text: Wayland käyttää hyväkseen Linux-ytimen rajapintoja kuten KMS ("kernel mode switching") ja DRM ("direct rendering manager") näyttölaitteiden kanssa, eikä siksi ole suoraan käytettävissä muilla alustoilla jotka eivät näitä rajapintoja toteuta.


title: Wayland

text: Wayland ei toteuta verkkoläpinäkyvyyttä X-ikkunoinnin tapaan vaan jättää tämän toiminnon erilliselle protokollalle kuten VNC tai RDP.


title: Mika Nykänen

text: Mika Nykänen on Geologian tutkimuskeskuksen pääjohtaja vuodesta 2014. Koulutukseltaan hän on hallintotieteiden maisteri. Ennen nykyistä virkaansa hän työskenteli työmarkkinajärjestöissä: johtajana Teknologiateollisuudessa ja Metallinjalostajien toimitusjohtajana, ja sitä ennen Suomen Varustamoyhdistyksen ja Suomen Varustamot ry:n johdossa. Hän on toiminut Kokoomuksessa eri tehtävissä kuten Kokoomuksen Nuorten Liiton puheenjohtajana.


title: Mika Nykänen

text: Kaivosteollisuuden edustajat eivät olleet tyytyväisiä Nykäsen valintaan. Kun kokoomuslainen ministeri valitsi kokoomustaustaisen Nykäsen, valintaa pidettiin poliittisena virkanimityksenä. Kansliapäällikön mukaan valinta tehtiin johtamistaidon eikä substanssiosaamisen pohjalta


title: Mika Nykänen

text: Vuoden 2016 ajan Nykänen toimi luonnonvara- ja ympäristöalan tutkimusverkosto Lynetin johtoryhmän puheenjohtajana.


title: Sutela (Narvusi)

text: Sutela () on kylä Leningradin alueen Jaaman piirin Narvusin kunnassa Venäjällä. Se sijaitsee Rosonajoen rannalla kahdeksan kilometriä Suuresta-Narvusista etelään. Kylässä on 32 asukasta (vuonna 2010).


title: Sutela (Narvusi)

text: Kylä mainitaan ensimmäisen kerran ruotsalaismiehityksen aikana vuonna 1584 nimellä "Sutella". Vuonna 1848 siellä asui 72 inkerikkoa ja 29 inkerinsuomalaista. Inkerikot kuuluivat Haavikon ortodoksiseen ja suomalaiset Kosemkinan luterilaiseen seurakuntaan. Kylän suomalaissukuja olivat Ahonen, Lahna ja Varkki. Sutelan talonpojat olivat vuodesta 1797 lähtien Iittovan kartanon maaorjia. Kartanon omistanut kreivi Karl Robert von Nesselrode luovutti heidät vuonna 1848 velkojensa korvauksena valtiolle.


title: Sutela (Narvusi)

text: Vuonna 1862 Sutelassa oli 18 taloa ja 118 asukasta. Vuonna 1899 se kuului kyläkuntana Narvusin volostiin. Väestönlaskun mukaan kylän kaikki 214 asukasta olivat ”suomalaisia”, mutta luterilaisia heistä oli vain 43.


title: Sutela (Narvusi)

text: Neuvostoaikana Sutela muodosti aluksi Narvan volostiin ja sittemmin Jaaman piiriin kuuluneen kyläneuvoston. Vuonna 1928 se liitettiin Suuren-Narvusin ja vuonna 1930 Kukkosin kyläneuvostoon. Vuonna 1928 kylässä oli 166 ja vuonna 1958 87 asukasta.


title: Sutela (Narvusi)

text: Sutela koostuu puutarhapalstojen ympäröimistä omakotitaloista. Sinne johtaa maapohjainen tie Luutsan ja Kopolan (ven. "Pervoje Maja") väliseltä maantieltä. Kylästä on linja-autoyhteydet Jaamaan, Ivangorodiin ja Laukaansuuhun. Kesäasukkaiden määräksi arvioidaan sata henkeä.


title: Atom (tekstieditori)

text: Atom on avoimen lähdekoodin, ohjelmointiin tarkoitettu, alustariippumaton tekstieditori. Ohjelman perusominaisuuksiin kuuluu tuki Node.js:llä tehdyille laajennuksille, pakettienhallinta, automaattinen täydennys ja useiden tiedostojen yhtäaikainen muokkaaminen.


title: Luettelo poolon olympiamitalisteista

text: Poolo on ollut olympialaisten lajivalikoimassa viisi kertaa. Menestynein maa olympialaisten poolossa on Iso-Britannia.


title: Do It For Your Lover

text: Do It For Your Lover on espanjalaisen laulajan Manel Navarron esittämä kappale, jolla hän edusti Espanjaa vuoden 2017 Euroviisuissa.


title: Do It For Your Lover

text: Kappale kilpaili Euroviisujen finaalissa 13. toukokuuta, jossa se sai 5 pistettä ja jäi viimeiselle sijalle.


title: Paul Manafort

text: Paul John Manafort, Jr. (s. 1. huhtikuuta 1949) on yhdysvaltalainen lobbaaja ja politiikan konsultti.


title: Paul Manafort

text: Manafortin edustamia asiakkaita ovat muun muassa Ukrainan entinen presidentti Viktor Janukovytš, Filippiinien diktaattori Ferdinand Marcos, Zairen entinen presidentti Mobutu Sese Seko ja kapinallispäällikkö Jonas Savimbi. Hän on toiminut neuvonantajana Yhdysvaltain presidentinvaalikampanjoissa useilla republikaanien ehdokkailla, kuten Gerald Fordilla, Ronald Reaganilla, George H. W. Bushilla ja Bob Dolella. Hän oli kampanjapäällikkö Donald Trumpin presidentinvaalikampanjassa. "The New York Times" uutisoi tammikuussa 2017 Manafortin olevan CIA:n, NSA:n, FBI:n, ODNI:n ja FinCEN:n tutkinnan kohteena. Hän liittyy myös Donald Trump Jr.:n tapaamiseen venäläisen asianajajan kanssa kesällä 2016.


title: Minette Donner

text: Wilhelmina Sofia Charlotta "Minette" Donner, (synt. Munck  25. heinäkuuta 1848, Hämeenlinna  —  10. huhtikuuta 1922, Helsinki) oli suomalainen filantrooppi. Hän toimi opettajana ennen kuin meni naimisiin professori Otto Donnerin kanssa vuonna 1887.


title: Minette Donner

text: Minette Donnerin vanhemmat olivat yliopiston sijaiskansleri Johan Reinhold Munck ja Wilhelmina Margareta von Kraemer. Heidän kotinsa oli pääkaupungin seurapiirielämän keskus, ja erityisesti suomalaisuus- ja näyttämöharrastusten tyyssija. Siellä tapasivat muun muassa Elias Lönnrot, Johan Vilhelm Snellman, Eliel Aspelin-Haapkylä, Emilie ja Kaarlo Bergbom, Karl Fredrik Eneberg ja Emil Nervander sekä varsinkin Fredrik Cygnaeus, sijaiskanslerin "keskeinen neuvonantaja" ja pääkaupungin taideharrastusten johtaja.


title: Minette Donner

text: Minette Munck oli kihlautunut 1860-luvun puolivälissä klassisten ja itämaisten kielten opiskelijan Karl Fredrik Enebergin kanssa, joka oli toiminut perheen kotiopettajana. Avioliittoa ei koskaan solmittu, koska Eneberg kuoli tutkimusmatkallaan Mosulissa Irakissa 1876, vain 35 vuoden iässä. Häät oli alustavasti sovittu järjestettäväksi samana vuonna.


title: Minette Donner

text: 1880-luvulla Minette Munck toimi opettajana Augusta Pippingin koulussa.


title: Minette Donner

text: Minette Munck meni naimisiin vuonna 1887 professori Otto Donnerin kanssa, jolla oli jo oma perha ja lapsia. Minette oli avioituessaan jo lähes 40-vuotias, ja he saivat vielä kolme yhteistä lasta. Donnerien kodissa tapasi vuosisadan vaihteen älymystö. Otto Donnerin kuoleman jälkeen vuonna 1909 kodissa tapasivat puolestaan heidän poikansa Kai Donnerin piirin itsenäisyysmiehet.


title: Minette Donner

text: Minette Donner perusti 1890-luvulla äitien ompeluseuran, joka asettui myöhemmin Alli Trygg-Heleniuksen perustamaan Kansankotiin Sörnäisiin. Se kokoontui kahden vuosikymmenen ajan ennen ensimmäistä maailmansotaa ja siihen kuului noin sata vakituista jäsentä. Ompeluseurassa esiinnyttiin ja esitelmöitiin ja sillä oli oma kuoro. Sen yhteyteen perustettu kotikoulu opetti työläisäideille lukemista, laskemista ja kirjoittamista.


title: Minette Donner

text: Minette Donner perusti työväenluokan naisille tarkoitetun lepo- ja toipilaskodin Wilhelmina-kodin vanhemmilta perimäänsä Ahdenkallion kartanoon Hyvinkäälle. Parantola tarjosi potilaille ilmaisen lääkärinavun ja Helsingin kaupungin köyhäinhoitohallitus puolestaan varattomille ilmaiset lääkkeet ja erityinen vapaapaikkarahasto ilmaisia paikkoja. Minette Donner perusti työntekijöille myös oman Martta-yhdistyksen. Hän luovutti sen Naisasialiitto Unionin hoidettavaksi vuonna 1904, ja jatkoi itse sen johtamista. Wilhelmina-koti vahingoittui pahoin ensimmäisessä maailmansodassa. Kunnostettu parantola avattiin vasta 1925, kun Minette Donner oli jo kuollut. Parantola siirtyi myöhemmin takaisin Donnerin suvulle.


title: Minette Donner

text: Vanhemmat yliopiston sijaiskansleri, jalkaväenkenraali, vapaaherra Johan Reinhold Munck ja Wilhelmina Margareta von Kraemer. Puoliso vuodesta 1887 sanskritin ja vertailevan kielentutkimuksen professori, senaattori Otto Donner (1835–1909). Lapset uralilaisen kielitieteen dosentti, tutkimusmatkailija ja aktivisti Karl Reinhold (Kai) Donner (1888–1935), filosofian maisteri ja tilanomistaja Harry Otto Donner (1889–1954) ja Eva Lovisa Wilhelmina Tigerstedt (synt. 1890).


title: Minette Donner

text: Jörn Donner on Minette ja Otto Donnerin pojanpoika.


title: Bull (televisiosarja)

text: Bull on yhdysvaltalainen komediallinen lakidraamasarja, joka alkoi CBS-kanavalla 20. syyskuuta 2016. Sarjan ovat luoneet Phil McGraw ja Paul Attanasio. "Bull" pohjautuu paremmin "Dr. Phil" nimellä tunnetun McGraw'n oman uran alkuvaiheisiin, jolloin hän toimi psykologisena konsulttina oikeusjutussa, kuten sarjan pääosassa nähtävä Jason Bullkin (Michael Weatherly). Bull on oikeusjuttujen psykologian erikoisasiantuntija ja tohtori.


title: Ahimsa

text: Ahimsa (sanskritiksi अहिंसा "ahiṃsā", paliksi अविहिंसा "avihiṃsā") eli väkivallattomuus on keskeinen periaate Intian uskonnoissa, erityisesti hindulaisuudessa, jainalaisuudessa ja buddhalaisuudessa. Kaikkein tiukimmin sitä tulkitaan jainalaisuudessa. Ahimsa ilmenee kaiken elämän kunnioittamisena ja väkivallasta pidättäytymisenä. Käytännön ahimsaan kuuluu yleensä esimerkiksi kasvissyönti.


title: Ahimsa

text: "Himsā" (हिंसा) on sanskritia ja tarkoittaa surmaavaa. Näin ollen "ahiṃsā" tarkoittaa sen vastakohtaa, ei-surmaavaa eli vapaammin tulkittuna väkivallatonta. Monet tutkijat uskovat, että ahimsa mainitaan ensimmäistä kertaa hindulaisuuden pyhien Veda-kirjojen viimeisessä osassa. Siinä kehotetaan pidättäytymään vahingon tuottamisesta ja välttämään tappamista muutoin kuin uhraamistarkoituksessa.


title: Ahimsa

text: Vaikka ahimsa oletusti mainitaan ensimmäisin kerran nimenomaan hindulaisuuden pyhissä kirjoituksissa, korostui sen merkitys hindujen keskuudessa vasta jainalaisuuden ja buddhalaisuuden vaikutuksesta. Sittemmin se on kuitenkin ollut keskeinen osa hindulaisuutta jo yli 2000 vuoden ajan ja sitä pidetään kaikkein tärkeimpänä hyveenä.


title: Ahimsa

text: Intian kansakunnan isäksikin kutsuttu Mahatma Gandhi puhui aikoinaan paljon ahimsan puolesta ja siten hänellä katsotaan olleen merkittävä rooli ahimsan korostumisessa nykyhindulaisille. Gandhi toi ahimsan mukaan Intian politiikkaan väkivallattoman vastarinnan muodossa. Hän ei kuitenkaan puhunut ehdottomasta väkivallattomuudesta, vaan sanoi ettei kaikki tappaminen ole "himsā" eli ettei kaikki tappaminen ole väkivaltaa. Näkökantaa kritisoitiin jainalaisuudessa ja buddhalaisuudessa.


title: Ahimsa

text: Veda-kirjojen viimeisen osan lisäksi ahimsa mainitaan lukuisia kertoja myös muissa hindulaisuuden kirjoituksissa. Muinaisessa valtion johtamista, talouspolitiikkaa ja sotastrategiaa käsittelevässä "Kautiliya Arthashastrassa" ja sitä uudemmassa lakitekstissä, "Manu Smritissä", ahimsan periaatteen sanotaan olevan kaikkia hindulaisuuden neljää kastia koskeva velvollisuus. Sama velvollisuus saatetaan mainita myös tietäjä Vashisthassa kertovissa kirjoituksissa. Manu Smritissä kerrotaan myös, ettei eläimiä tule tappaa tai syödä ollenkaan muutoin kuin uhraamistarkoituksessa ja hengenhädässä.


title: Ahimsa

text: Ahimsa on merkittävässä osassa Patanjalin kirjoittamassa "Joogasutrassa", jonka oppeja noudatetaan erityisesti rajajoogassa, eräässä hindulaisen filosofian koulukunnassa. Nykyisin sitä noudatetaan myös osittain rajajoogan pohjalta kehittyneessä astangajoogassa, jonka filosofia perustuu niin ikään Joogasutran kirjoituksiin. Perinteisen joogan harjoittajat tavoittelevat valaistumista noudattamalla joogapuun kahdeksaa haaraa. Haaroista ensimmäisessä, "yamassa", käsitellään joogan harjoittajaa koskevia moraalisääntöjä. Ahimsa on yksi näistä moraalisäännöistä. Joogafilosofiassa ahimsalla viitataan muiden hindulaisten tulkintojen tavoin väkivallan välttämiseen, mutta astangajoogassa sillä voidaan viitata myös jooga-asanoiden eli asentojen oikeanlaiseen harjoittamiseen. Ohjeen mukaisesti joogan harjoittajan ei tule kohdella omaa kehoaan väkivaltaisesti eli toisin sanoen kehon pakottamista vaikeisiin asanoihin tulee välttää.


title: Ahimsa

text: Kasvissyönti on erottamaton osa ahimsan periaatetta hindujen keskuudessa, mutta suurin osa hinduista käyttää maitotuotteita. Kasvissyönnin ei kuitenkaan katsota liittyvän pelkkään väkivallattomuuteen, vaan olennaisesti myös kastiin ja puhtauskäsitykseen.


title: Ahimsa

text: Uhraamisesta on paljon mainintoja Veda-kirjoissa ja eläinuhrit olivat siksi erityisen yleisiä varhaisessa hindulaisuudessa. Ahimsaa tiukemmin noudattavissa jainalaisuudessa ja buddhalaisuudessa uhrimenoja kritisoitiin aikoinaan paljon. Kriitiikillä olikin merkittävä rooli perinteen heikkenemisessä ja väkivallattomuuden korostamisessa hindujen keskuudessa. Eläinten uhraaminen on nykyhindulaisuudessa todella harvinaista ja eläinuhrit korvataan yleensä hedelmillä tai vihanneksilla. Perinne ei ole kuitenkaan kadonnut kokonaan, sillä sitä harjoitetaan yhä jonkin verran hindulaisuuden tantrisissa perinteissä ja kyläjumalten palvonnassa.


title: Ahimsa

text: Hindujen toiseksi ylin kasti, kshatriyat, on sotilaskasti. Hindulaisuudessa ajatellaan, että sotilaan palvelusvelvollisuus vapauttaa hänet ahimsan noudattamisesta.


title: Ahimsa

text: Jainalaisuudessa ahimsa on äärimmäisen keskeinen periaate, jota noudatetaan niin luostarilaitoksessa kuin myös maallikoiden keskuudessa. "Ahimsā paramo dharmaḥ" on yksi jainalaisuuden tunnuslauseista ja tarkoittaa väkivallattomuuden olevan uskonnon korkein laki. Jainalaisuudessa pyritään välttämään yhtä lailla sekä tahallista että tahatonta väkivaltaa. Jainalaiset käsittävät myös laiminlyönnin olevan väkivaltaa; ahimsan periaatteen mukaisesti heidän tiedetään hoitaneen sairaita ja loukkaantuneita eläimiä jo tuhansia vuosia ennen kuin eläinsuojat yleistyivät lännessä. Mahaviran opetuksissa jopa pelkkää väkivallan ajattelua pidetään tuomittavana.


title: Ahimsa

text:
Buddhalaisuudessa jainalaisuuden äärimmäistä suhtautumista ahimsaan on kritisoitu kutsumalla sitä itsetuhoiseksi.
Jainalaisuudessa ahimsaan kuuluu olennaisesti kasvisruokavalio, mutta myös kasvien turhaa vahingoittamista vältetään syömällä vain maan päällä kasvavia kasveja. Näin voidaan estää maan alla elävien eläinten vahingoittaminen. Toisin kuin buddhalaisuudessa, jainalaisuudessa munkit ja nunnat eivät syö lihaa myöskään silloin, kun se on saatu kerjäämällä. Ruokavalion suhteen noudatetaan muutenkin äärimmäistä kuria: munkit ja nunnat eivät esimerkiksi juo käymällä valmistettuja juomia, koska niiden valmistuksessa on käytetty hiivaa ja bakteereja. He eivät myöskään juo suodattamatonta vettä. Jainalaiset kuitenkin käyttävät yleensä maitotuotteita.


title: Ahimsa

text: Hindujen tavoin myös jainalaisten kasvissyönti perustuu ahimsan lisäksi kastiin ja puhtauskäsitykseen.


title: Ahimsa

text: Munkiksi ja nunnaksi vihkiytymisen yhteydessä annetaan lupaus väkivallan välttämisestä, joka voidaan jakaa viiteen "mahavrataan". Ensimmäisessä mahavratassa väkivallattomuuden periaate kuvaillaan tarkemmin; tappamista ja väkivaltaa tulee välttää kaikissa muodoissaan ja mahdollisia väkivaltaisia tekoja tulee katua. Muissa mahavratoissa sen oheen liitetään lupaukset totuudessa pysymisestä, tunteiden hillitsemisestä, varastamattomuudesta, selibaatista ja materiasta luopumisesta. Myöhemmin joukkoon on lisätty vielä kuudes mahavrata, joka kieltää syömisen ja juomisen öisin, sillä pimeässä munkki tai nunna voisi huomaamattaan vahingoittaa eläviä olentoja ja rikkoa siten lupauksensa väkivallattomuudesta. Ruoanlaitto ja syöminen pyritään suorittamaan varhain aamulla, koska silloin pieniä eläimiä on liikkellä vähemmän.


title: Ahimsa

text: Osa munkeista ja nunnista pitää jopa liinaa suunsa edessä ja laikaisee luudalla maata kulkiessaan - näin estetään niin ikään elävien olentojen vahingoittaminen. He myös kieltäytyvät leikkaamasta hiuksiaan, varjellakseen mahdollisia täitä. Leikkaamisen sijaan hiukset voidaan nyppiä yksitellen.


title: Ahimsa

text: Myös Intian sääolosuhteet asettavat rajoituksia jainalaisten munkkien ja nunnien elämään. Vuosittain kuukausia kestävän monsuunikauden aikana luonto on haavoittuvaisempi, mikä tekee tahattoman väkivallan välttämisestä entistä vaikeampaa. Tämän vuoksi munkkien ja nunnien tulee vetäytyä temppelialueelle hiljaiseloon eli retriittiin koko monsuunikauden ajaksi.


title: Ahimsa

text: Munkkeja ja nunnia koskevien suurten lupausten sijaan maallikot sitoutuvat pienempiin "anuvrata"-lupauksiin. Vaikka siis myös maallikot noudattavat ahimsaa varsin tarkoin, sallitaan heille joitain munkeilta ja nunnilta kiellettyjä asioita. He saavat esimerkiksi suojella viljelemäänsä satoa tuholaisilta, mutta toisaalta osa nykyjainalaisista saattaa toteuttaa ahimsan periaatetta myös jättämällä viljelyyn liittyvän maan kaivamisen ja tuholaisten torjunnan kokonaan muiden vastuulle. Maallikoiden on myös sallittua tappaa itsepuolustuksena, joten jainalaiset maallikot voivat osallistua tietyin ehdoin sotaan.


title: Ahimsa

text: Buddhalaisissa kirjoituksissa sana "ahiṃsā" (tai paliksi "avihiṃsā") esiintyy vain harvoin. Sen periaate tulee kuitenkin kirjoituksissa selvästi ilmi, joskin buddhalaisuus lähestyy sitä ennemminkin ystävällisyyden ja myötätunnon käsitteiden kautta. Ahimsa sisältyy Viiteen ohjeeseen, jotka muodostavat buddhalaisen etiikan perustan. Ahimsa mainitaan ensimmäisessä ohjeessa, jota noudatetaan sekä luostarilaitoksessa että maallikoiden keskuudessa. Ohjeen mukaan kaiken elävän tappamisesta tulee pidättäytyä.


title: Ahimsa

text:
Buddhalaisen hallitsija Ašokan tiedetään olleen vahva ahimsan kannattaja.
Gautama Buddha opetti noudattamaan keskitietä ja teki ahimsan suhteen eron halun ja tarpeen välille. Hän tuomitsi turhan tappamisen eli tappamisen ruoan, uhraamisen, huvittelun tai mielihyvän vuoksi. Buddha ei kuitenkaan kehottanut täysin ehdottomaan väkivallattomuuteen, jollaista jainalaisuudessa noudatetaan. Hän myös hyväksyi väkivallan puolustautumistarkoituksessa. Buddhalaiseen tulkintaan ahimsasta ei myöskään sisälly tahaton väkivalta, vaan pelkkä tarkoituksella aiheutettu väkivalta.


title: Ahimsa

text: Ahimsaa noudattavat buddhalaiset ovat yleensä kasvissyöjiä pidättäytyäkseen väkivallasta ja tappamisesta, mutta kasvissyönnin tärkeydestä osana buddhalaisuutta on erimielisyyttä - esimerkiksi tiibetinbuddhalaisten keskuudessa lihansyönti on yleistä ja tantrismissa lihaa saatetaan jopa käyttää osana uskonnollisia rituaaleja. Munkit ja nunnat voivat syödä lihaa, jos se ei ole peräisin heitä varten tapetusta eläimestä eli he saattavat syödä esimerkiksi kerjäämällä saatua lihaa. Buddhalaisuuden tulkinta ahimsasta on siis myös luostarilaitoksen osalta löyhempi kuin jainalaisuuden tulkinta. Jainalaisuudessa kritisoidaan buddhalaista suhtautumista lihansyöntiin.